**KUCHUNGUZA MIGOGORO YA UKE WENZA KATIKA SEMI**

**ZILIZOANDIKWA KATIKA VAZI LA KANGA**

**SALMA BAKAR HAMAD**

**TASNIFU ILIYOWASILISHWA KWA AJILI YA KUTIMIZA SEHEMU YA MASHARTI YA KUTUNUKIWA SHAHADA YA UMAHIRI YA KISWAHILI (M.A KISWAHILI) KATIKA IDARA YA LUGHA NA TAALUMA ZA FASIHI YA CHUO KIKUU HURIA CHA TANZANIA**

**2023**

## UTHIBITISHO

Aliyetia sahihi hapa chini, anathibitisha kuwa amesoma tasinifu hii iitwayo **Kuchunguza Migogoro ya Uke Wenza katika Semi Zilizoandikwa katika Vazi la Kanga,** na anapendekeza ikubaliwe na Chuo Kikuu Huria cha Tanzania kwa ajili ya kutimiza sehemu ya masharti ya kutunukiwa Shahada ya Umahiri ya Kiswahili (M.A Kiswahili) katika idara ya Lugha na taaluma za Fasihi ya Chuo Kikuu Huria cha Tanzania.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dkt. Mohamed Omary Maguo

**(Msimamizi)**

Tarehe\_\_\_\_\_\_\_\_\_\_\_\_\_\_\_\_\_\_\_\_\_

# 

## HAKIMILIKI

Hairuhusiwi kuiga au kunakili kwa namna yoyote sehemu yoyote ile ya tasinifu hii kwa njia yoyote kama vile, kielektroniki, kurudufu nakala, kurekodi au njia yoyote nyingine bila ya idhini ya mwandishi.

## TAMKO

Mimi, **Salma Bakar Hamad**, nathibitisha kuwa tasinifu hii ni kazi yangu halisi na haijawahi kuwasilishwa katika Chuo Kikuu kingine chochote kwa ajili ya kutunukiwa shahada kama hii au nyingine yoyote.

\_\_\_\_\_\_\_\_\_\_\_\_\_\_\_\_\_\_\_\_\_\_\_

Saini

Tarehe\_\_\_\_\_\_\_\_\_\_\_\_\_\_\_\_\_\_\_\_\_

## TABARUKU

Ninaitabaruku kazi hii kwa mama yangu, mume wangu, wanangu na ndugu zangu wote.

## SHUKURANI

Kukamilisha kazi hii mpaka katika hatua hii iliyofika ni jambo la kumshukuru sana Mwenyezi Mungu mwingi wa rehema kwa kunipa afya njema na akili timamu katika kipindi nilichotumia katika kusoma shahada ya Uzamili wa Kiswahili katika Chuo Kikuu Huria cha Tanzania.

Pia, namshukuru msimamizi wangu wa kazi hii Dkt. Mohamed Omary Maguo kwa kunisimamia vizuri tangu katika uandishi wa pendekezo la utafiti, uandishi wa ripoti ya tasinifu kama ilivyo hivi sasa. Namshukuru sana kwa kunitia moyo kila mara nilipokwama na kutokuiona njia yeye aliniongoza na kunishauri.

## IKISIRI

Utafiti huu unahusu kuchunguza migogoro ya uke wenza inayojitkeza katika semi zilizoandikwa katika vazi la kanga. Ili kutimiza kusudio Hilo mtafiti alikuwa na malengo mahususi matatu; kubainisha semi zilizotumika katika kanga, kufafanua dhamira za semi za kanga na kuthibitisha uhusiano wa semi katika vazi la kanga na migogoro ya uke wenza. Data za msingi zilikusanywa kwa mbinu za ushuhudiaji, mahojiano na usaili. Mjadala wa data zilizowasilishwa uliongozwa na nadharia ya Usosholojia. Kutokana na uchambuzi wa data, matokeo ya utafiti huu yamebaini kuwapo kwa semi zinazoonesha dhamira mbalimbali zikiwamo zinazohusu uchumi, itikadi, wivu na ujasiri. Dhamira zilizomo katika semi hizo zinasawiri na zinazoakisi masuala mbalimbali yaliyomo katika jamii ya Watanzania. Pia, umeonesha migogoro mbalimbali inayosababishwa na ndoa za uke wenza. Mwisho, utafiti huu unapendekezo kwa watu mbalimbali kwa kufanya uchambuzi wa kina kuhusu dhamira zinazopatikana katika kanga ili kuweza kurekebisha na kujenga jamii mpya endelevu. Pia, utafiti huu unapendekezo kufanyika tafiti za baadae katika uwanja wa semi za kanga pamoja na semi za magari ya ng’ombe.

**Maneno Muhimu:** *Kanga*, *uke wenza*, *migogoro*

## YALIYOMO

[UTHIBITISHO ii](#_Toc151319753)

[HAKIMILIKI iii](#_Toc151319754)

[TAMKO.... iv](#_Toc151319755)

[TABARUKU v](#_Toc151319756)

[SHUKURANI vi](#_Toc151319757)

[IKISIRI.. vii](#_Toc151319758)

[YALIYOMO viii](#_Toc151319759)

[SURA YA KWANZA:](#_Toc151319760) [UTANGULIZI 1](#_Toc151319761)

[1.1 Utangulizi wa Jumla 1](#_Toc151319762)

[1.2 Usuli wa Tatizo la Utafiti 1](#_Toc151319763)

[1.3 Tamko la Tatizo la Utafiti 4](#_Toc151319764)

[1.4 Malengo ya Utafiti 5](#_Toc151319765)

[1.4.1 Lengo Kuu la Utafiti 5](#_Toc151319766)

[1.4.2 Malengo Mahsusi ya Utafiti 5](#_Toc151319767)

[1.5 Maswali ya Utafiti 5](#_Toc151319768)

[1.6 Umuhimu wa Utafiti 5](#_Toc151319769)

[1.7 Mipaka ya Utafiti 7](#_Toc151319770)

[1.8 Muundo wa Tasnifu 7](#_Toc151319771)

[SEHEMU YA PILI:](#_Toc151319772) [MAPITIO YA KAZI TANGULIZI NA MKABALA WA KINADHARIA 8](#_Toc151319773)

[2.1 Utangulizi 8](#_Toc151319774)

[2.2 Historia ya Kanga 8](#_Toc151319775)

[2 .3 Mitindo ya Kanga na Matumizi ya Vazi la Kanga 10](#_Toc151319776)

[2.3.1 Kanga katika Muktadha wa Ndoa 12](#_Toc151319777)

[2.4 Dhana ya Fasihi Simulizi 13](#_Toc151319778)

[2.5 Dhana ya Semi 14](#_Toc151319779)

[2.5.1 Methali 17](#_Toc151319780)

[2.5.2 Nahau 17](#_Toc151319781)

[2.5.3 Misemo 18](#_Toc151319782)

[2.5.4 Mafumbo 18](#_Toc151319783)

[2.5.5 Misimu 19](#_Toc151319784)

[2.5.6 Vitendawili 19](#_Toc151319785)

[2.6 Mapitio ya Kazi Tangulizi katika Semi 20](#_Toc151319786)

[2.7 Mkabala wa Nadharia 26](#_Toc151319787)

[2.7.1 Nadharia ya Usosholojia 27](#_Toc151319788)

[2.8 Hitimisho 29](#_Toc151319789)

[SURA YA TATU:](#_Toc151319790) [MBINU ZA UTAFITI 31](#_Toc151319791)

[3.1 Utangulizi 31](#_Toc151319792)

[3.2 Eneo la Utafiti 31](#_Toc151319793)

[3.3 Usanifu wa Utafiti 31](#_Toc151319794)

[3.4 Jamii ya Watafitiwa 32](#_Toc151319795)

[3.4.1 Uteuzi Lengwa 32](#_Toc151319796)

[3.5 Usampulishaji 33](#_Toc151319797)

[3.6 Aina ya Utafiti 33](#_Toc151319798)

[3.7 Vyanzo vya Data 34](#_Toc151319799)

[3.8 Mbinu za Ukusanyaji wa Data 34](#_Toc151319800)

[3.8.1 Ushuhudiaji 34](#_Toc151319801)

[3.8.2 Mahojiano 35](#_Toc151319802)

[3.8.3 Hojaji 35](#_Toc151319803)

[3.9 Uchambuzi wa Data 36](#_Toc151319804)

[3.10 Ubora na Kuaminika kwa Data 36](#_Toc151319805)

[3.11 Maadili ya Utafiti 37](#_Toc151319806)

[3.12 Hitimisho 37](#_Toc151319807)

[SURA YA NNE:](#_Toc151319808) [UWASILISHAJI, UCHAMBUZI WA DATA NA MJADALA WA DATA 38](#_Toc151319809)

[4.1 Utangulizi 38](#_Toc151319810)

[4.2 Semi katika Vazi la Kanga Mjini Unguja 38](#_Toc151319811)

[4.2.1 Semi Zinazoonesha Utabaka 38](#_Toc151319812)

[4.2.2 Semi za Umoja na Mshikamano 40](#_Toc151319813)

[4.2.3 Semi za Imani 41](#_Toc151319814)

[4.2.4 Semi za Kuhamasisha Kazi 42](#_Toc151319815)

[4.2.5 Semi Zinazokosoa 43](#_Toc151319816)

[4.2.6 Semi Zenye Kukejeli 45](#_Toc151319817)

[4.2.7 Semi za Utamaduni 46](#_Toc151319818)

[4.2.8 Semi za Mapenzi 47](#_Toc151319819)

[4.2.9 Semi Zinazoifunza Jamii 48](#_Toc151319820)

[4.3 Dhamira za Semi Zilizoandikwa katika Vazi la Kanga 49](#_Toc151319821)

[4.3.1 Kujifunza Kukinai 50](#_Toc151319822)

[4.3.2 Ujasiri 53](#_Toc151319823)

[4.3.3 Mapenzi na ndoa 54](#_Toc151319824)

[4.3.4 Ufitinishaji 56](#_Toc151319825)

[4.3.5 Iitikadi 57](#_Toc151319826)

[4.3.6 Uchumi 60](#_Toc151319827)

[4.3.7 Wivu 61](#_Toc151319828)

[4.3.8 Usimamizi wa Haki 62](#_Toc151319829)

[4.4 Uhusiano wa Semi za Kanga na Migogoro ya Uke wenza katika Jamii 64](#_Toc151319830)

[4.4.1 Mgogoro Baina ya Mke na Mke 65](#_Toc151319831)

[4.4.2 Mgogoro Baina ya Mke na Mke 65](#_Toc151319832)

[4.4.3 Mgogoro Baina na Mume na Mkewe 66](#_Toc151319833)

[4.4.4 Mgogoro Baina ya Mke na Majirani 66](#_Toc151319834)

[4.4.5 Mgogoro Baina ya Mke na Mawifi 68](#_Toc151319835)

[4.4.6 Mgogoro Baina ya Mke Mwenza na Majirani 68](#_Toc151319836)

[4.4.7 Mgogoro Baina ya Mke na Mke Mwenza 70](#_Toc151319837)

[4.4.8 Mgogoro Baina ya Wake Wenza 70](#_Toc151319838)

[4.5 Hitimisho 72](#_Toc151319839)

[SURA YA TANO:](#_Toc151319840) [MUHTASARI, HITIMISHO NA MAPENDEKEZO 73](#_Toc151319841)

[5.1 Utangulizi 73](#_Toc151319842)

[5.2 Muhutasari wa Tasinifu 73](#_Toc151319843)

[5.3 Utoshelevu wa Nadharia Iliyotumika 73](#_Toc151319844)

[5.4 Matokeo ya Utafiti 74](#_Toc151319845)

[5.4.1 Lengo la Kwanza 74](#_Toc151319846)

[5.4.2 Lengo la Pili 74](#_Toc151319847)

[5.4.3 Lengo Mahsusi la Tatu 75](#_Toc151319848)

[5.5 Mapendekezo ya Utafiti 75](#_Toc151319849)

[5.6 Hitimisho 76](#_Toc151319850)

[MAREJELEO 77](#_Toc151319851)

[VIAMBATANISHO 83](#_Toc151319852)

# SURA YA KWANZA

# UTANGULIZI

## 1.1 Utangulizi wa Jumla

Sura hii ni sura tangulizi ambayo inahusu tatizo lililoshughulikiwa katika tasinifu hii. Sura hii imewasilisha vipengele vya usuli wa tatizo, tatizo la utafiti, malengo ya utafiti, umuhimu wa utafiti, mipaka ya utafiti na mpangilio wa tasnifu.

## 1.2 Usuli wa Tatizo la Utafiti

Usuli wa tatizo la utafiti linahusu migogoro ya uke wenza inayojitokeza katika semi zilizoandikwa katika vazi la kanga Mjini Unguja. Suala la uke wenza ni jambo la linalopatikana katika jamii nyingi za kibinadamu. Suala la uke wenza ni jambo ambalo lililokuwa halijakemewa katika *Biblia* wala *Kuraan*. Kwa upande wa *Biblia,* *Agano la kale* na maandiko ya wanazuoni wa Kiyahudi mara kwa mara yanathibitisha haki ya mitala. Inasemekana kuwa mfalme Suleiman alikuwa na wake 700 na Masuria 300, (1 *Wafalme,* 11:3). Vile vile, mfalme Daudi inasemekana alikuwa na wake wengi na Masuria pia (2 *Samweli*, 5:13). *Agano la Kale* lina sheria za kugawa mali za mume na kuwapa watoto wake kutoka kwa wake mbali mbali (*Kumbukumbu la Torati*, 22:7). Kwa hivyo, inaonesha ya kuwa kizuizi cha pekee dhidi ya uke wenza ni kuharamishwa kumtwaa dada wa mkeo awe mke mwenza (*Walawi*, 18:18). Wayahudi wa Ulaya waliendelea kufanya ndoa za mitala hadi kwenye karne ya kumi na sita. Pia, Wayahudi wa Kimashariki walitekeleza ndoa za mitala hadi walipofika Israel ambao waliharamishwa mitala chini ya sheria ya uraia. Hata hivyo, katika sheria za kidini ambazo zinapuuza sheria za kidini za kiraia katika shauri hilo, ndoa za mitala zimeruhusiwa.

Kwa mujibu wa Hilman (1975), ndoa za mitala zimechukuliwa kama hakuna sehemu yoyote katika *Agano Jipya* yenye amri iliyowazi kuwa ndoa yatakiwa iwe ya mke mmoja au mume mmoja au amri yoyote inayoharamisha mitala. Yesu hajasema kitu dhidi ya mitala, ingawa ilikuwa ikifanywa na Wayahudi wa jamii yake. Hilman ametilia mkazo uhakika wa kuwa kanisa huko Roma liliharamisha mitala ili kufuata mila ya Kigiriki Kirumi ambayo imeamuru kuwa na mke mmoja tu wa kisheria huku akiruhusu vimada na umalaya. Alimnukuu Augustine, anaeleza kwamba, kwa hakika, muda wetu na kwa kuishi na mila za kirumi, hairuhusiwi kujitawala na mke mwengine.

Baada ya uchunguzi kuhusu ndoa za mitala ya Waafrika, Gitari wa kanisa la Kianglikana amehitimisha kuwa ndoa ya mitala ni bora kufanywa, na ndio Ukristo zaidi kuliko talaka na kuoa tena ili kuwaonea huruma wake waloachwa na watoto wao. Kutokana na hayo, makanisa ya Kiafrika na Wakristo wa Kiafrika mara nyingi wanakumbusha wenzi wao wa Ulaya kuwa kanisa kuharamisha ndoa za mitala ni mila za utamaduni na sio amri ya sheria thabiti ya kikristo.

Kwa upande wa Uislamu, *Kuraan* pia imeruhusu uke wenza kwa utaratibu na mipaka maalumu, inaeleza:

Na kama mkiogopa kutowafanyia uadilifu yatima, basi ogopeni vile vile kutowafanyia uadilifu wanawake. Basi, oeni mnaowapenda katika wanawake, maadamu mtawafanyia insafu, wawili au watatu au wane (tu). Na mkiogopa kuwa hamuwezi kufanya uadilifu, basi (oeni) mmoja tu. Au (wawekeni Masuria) wale ambao mikono yenu ya kiume imewamiliki. Kufanya hivi ndiko kutapelekea kutofanya jeuri (*Kuraan*, 4:3).

Katika *Kuraan* ni kinyume na *Biblia* kwani imewekwa mipaka ya idadi ya wake hadi wanne tena chini ya masharti makali ya kuwatendea haki wake kwa usawa na uadilifu. Isifahamike kuwa, *Kuraan* inawahimiza waumini wafanye mitala au kuwa na mitala ndio ukamilifu wa dini. Kwa maneno mengine *Kuraan* imesamehe au imeruhusuuke wenza. Kwa upande wa Afrika Mashariki, katika maeneo mengi ya Pwani ya Afrika Mashariki ndoa za mke zaidi ya mmoja (uke wenza) zimeshamiri sana. Kwa sababu kuu ikiwa ni suala la dini na utamaduni wa maeneo ya Pwani. Mbali na ushamiri huo, lakini pia suala la uke wenza ama ndoa za mitala lina mjadala mkali sana kwa wanawake. Katika Upwa huo, hususani maeneo ya Mafia, Bagamoyo pamoja na Zanzibar ndoa za mitala zimejaa karibu kila baada ya nyumba moja. Hivyo, jambo ambalo husababisha wake wenza kukaa katika nyumba moja.

Katika kisiwa cha unguja suala la uke wenza mara nyingi linachukuliwa kwa mtazamo hasi na wake wa mwanzo. Hali hii inatokana na kuamini kuwa mumewe anapoamua kuongeza mke wa pili, maisha ya ndoa yanabadilika baada ya bibi mdogo kuingia ndani. Wanaamini kuwa maisha ya ndoa za uke wenza siku zote huwa ni magumu. Kwa kawaida, ni nadra mno kukuta wake wenza wakipendana, vinginevyo, ikitokea hivyo, jamii itabaki ikijiuliza kulikoni.

Kwa kawaida uhusiano baina ya wake wenza huwa ni balaa tupu, kila mmoja humuona mke mwenzake kama ni adui yake mkubwa kuliko watu wote duniani. Matokeo yake huanza kutupiana vijembe na kejeli kwa kutumia vifaa ama mavazi yao wanayoyatumia, yakiwamo maneno katika makawa ya kufunikia, mikoba ama semi zilizomo katika vazi la kanga. Semi hizo huzitumia ili kufikisha ujumbe sahihi alioukusudia ambazo husababisha majibizano baina yao na kukuza mgogoro.

Pia, huzusha uovu na huibadili hali ya hewa ya familia kutoka katika hali ya uaminifu na utulivu iliyotarajiwa na kuwa uwanja wa vita, uadui na uhasama ambao hutokea baina ya akina mama. Mgogoro unaweza kukua na kukomaa na kuhamia mpaka kwa watoto kuwa na kambi mbili zaidi huundwa. Hivyo, hali ya hewa ya familia hubadilika, baada ya kuwa shule ya awali ya kuwafundisha watoto maadili, hubadilika na kuwa shule ya ugomvi na tabia zisizo za kibinaadamu hivyo huzichukulia kwamba ndoa za uke wenza zina athari mbovu, na huonekana kuwa hizi ni athari za asili za mitala au zitokanazo na tabia ya mume na mke wa pili. Kwa hiyo, tasnifu hii imechunguza migogoro ya uke wenza inayojitokeza katika semi zilizoandikwa katika vazi la kanga.

## 1.3 Tamko la Tatizo la Utafiti

Watafiti wengi wamepiga hatua kubwa ya maendeleo katika kuchunguza namna kazi za kifasihi zinavyosawiri maisha halisi ya jamii ya Watanzania katika nyanja mbalimbali za kijamii. Watafiti kadhaa wamejitokeza katika kuchunguza masuala yanayohusu uhusiano wa kijinsia, malezi, ndoa na nafasi ya mwanamke katika jamii kwa kuzingatia malengo na shabaha ya utafiti wao. Baadhi ya watafiti wanaonesha matokeo mbalimbali yanawapata wanawake na wanaume katika harakati za kuyamudu maisha ya ndoa, malezi ya watoto, maradhi na migongano baina ya ndugu na jamaa. Miongoni mwao ni Hilman (1975), Azim (1997), Maulidi (2018) na TAMWA (2018). Kati ya watafiti wote hawa na wengine ambao hawajatajwa hapa, hakuna hata mmoja ambaye amechunguza kuhusu migongano ya ndoa za mitala kwa kurejelea tanzu za fasihi simulizi. Utafiti huu umeshughulikia suala hilo kwa kuchunguza migogoro ya uke wenza kwa kurejelea semi katika vazi la kanga.

## 1.4 Malengo ya Utafiti

Utafiti huu una lengo kuu na malengo mahsusi matatu.

## 1.4.1 Lengo Kuu la Utafiti

Lengo kuu la utafiti ni kuchunguza migogoro ya uke wenza inayojitokeza katika semi zilizoandikwa katika vazi la kanga Mjini Unguja.

## 1.4.2 Malengo Mahsusi ya Utafiti

Utafiti huu unaongozwa na malengo mahsusi yafuatayo;

1. Kubainisha semi za uke wenza katika vazi la kanga Mjini Unguja.
2. Kufafanua dhamira za semi katika vazi la kanga zinavyoibua migogoro ya uke wenza katika jamii Mjini Unguja.
3. Kuthibitisha uhusiano wa semi za vazi la kanga na migogoro ya uke wenza katika jamii Mjini Unguja.

## 1.5 Maswali ya Utafiti

Utafiti uliongozwa na maswali makuu;

1. Semi zipi za uke wenza zilizobainishwa katika vazi la kanga Mjini Unguja?
2. Dhamira zipi za semi za kanga zinaweza kuibua migogoro ya uke wenza Mjini Unguja?
3. Kwa kiasi gani semi za kanga zina uhusianao na migogoro ya uke wenza katika jamii Mjini Unguja?

## 1.6 Umuhimu wa Utafiti

Utafiti huu utakuwa na umuhimu mkubwa katika tasnia ya taaluma za fasihi simulizi pamoja na fasihi andishi. Pia, utakuwa na umuhimu katika jamii kwa namna mbali mbali, Kwanza, utatoa maelezo ya kitaaluma kuhusiana na semi zilizoandikwa katika kanga, semi ambazo ni miongoni mwa tanzu katika utanzu wa fasihi simulizi na jinsi zinavyoweza kubadilika na kuwa fasihi andishi kwa kuandikwa katika kanga.

Pili, utafiti huu utaweza kuwasaidia wanafunzi wanaosoma shahada ya awali, uzamili na uzamivu katika taaluma za fasihi kwa ujumla, wataweza kutumia utafiti huu kuwa kama ni sehemu moja wapo ya marejeleo ya kuwasaidia kupata tatizo na maboresho ya mapitio ya kazi tangulizi katika tafiti zao. Hivyo, utafiti huu utaweza kutoa muongozo kwa watafitiwa wengine zaidi kuweza kuchunguza semi zilivyotumika katika kanga na jinsi zinavyoiathiri jamii.

Tatu utafiti huu utaweza kuwasaidia wanajamii kwa kuweza kupunguza kiwango cha talaka, baada ya kujua ni kwa namna gani semi za kanga zinasababisha migogoro katika ndoa za uke wenza, migogoro ambayo mwisho wake hupelekea kuachana ama kuachwa kwa mke. Hivyo, utafiti huu utatoa mwangaza na njia ya kupita ili kuweza kuzinusuru ndoa na talaka.

Nne utafiti huu utakuwa na manufaa kwa wanajamii hususani wake wenza kuepukana na migogoro isiyo na manufaa na yenye kuepukika ambayo inayoibuka kutokana na kichocheo kikubwa cha semi za kanga. Hivyo, utafiti huu utatoa dira na mwangaza kwa wanajamii juu ya suala zima la uke wenza ili kuweza kujenga familia zilizoimara.

Pia, utafiti huu utakuwa ni chachu ya kuhifadhi semi mbalimbali za kanga ambazo zimeshaanza kutoweka na kusahaulika katika jamii za Kiswahili. Hali hii inatokana na kuwa mtafiti atazikusanya semi mbalimbali za kanga na kuweza kuzifanyia kazi.

Pia, utafiti huu utasaidia katika kurithisha utamaduni wa mzanzibar katika suala zima la mavazi, hii ni kutokana na mtafiti kulifanyia kazi vazi la kanga ambalo asili yake linatokana na Wazanzibari. Hivyo, utafiti huu utasaidia kuwarithisha vizazi vijavyo vazi la asili yao, ambalo lilitumiwa na wazazi wao.

## 1.7 Mipaka ya Utafiti

Utafiti ulijikita katika kuchunguza migogoro ya uke wenza inayojitokeza katika semi zilizoandikwa katika vazi la kanga. Hata hivyo, baadhi ya semi zimerejelewa hapa na pale ili kushadidia hoja katika mjadala na uwasilishaji wa data. Jamii ya Mjini Unguja iliteuliwa kwa sababu ndiko walikotamalaki wavaaji wa vazi la kanga lililosheheni semi zinazohusiana na mada teule ili kukamilisha malengo mahsusi yaliyobainishwa. Uchambuzi na mjadala wa data zilizowasilishwa umeongozwa na nadharia ya Usosholojia.

## 1.8 Muundo wa Tasnifu

Utafiti huu umegawanyika katika sura tano. Sura ya kwanza inatoa utangulizi na kuibua tatizo la utafiti huu. Sura ya pili inahusu mapitio ya kazi tangulizi zinazohusiana na mada ya utafiti uliofanyika, pamoja na mkabala wa nadharia. Sura ya tatu inahusu mbinu za utafiti zilizotumika katika kukusanya data za utafiti. Sura ya nne imewasilisha mjadala wa data na matokeo ya utafiti. Sura ya tano inatoa muhtasari, mchango wa utafiti na mapendekezo ya utafiti.

# SEHEMU YA PILI

# MAPITIO YA KAZI TANGULIZI NA MKABALA WA KINADHARIA

## 2.1 Utangulizi

Katika sehemu hii mtafiti amefanya mapitio ya kazi tangulizi zinazohusiana na mada ya utafiti ulifanywa. Robson (2007) anaeleza kuwa mapitio ya kazi tangulizi humpa mtafiti msingi wa kinadharia, kanuni za utafiti wake kwa kuchunguza nadharia walizotumia watafiti waliotangulia. Kazi tangulizi humpa mtafiti fursa ya kuchunguza mlingano wa utafiti ambao anataka kufanya na utafiti uliotangulia ili kubaini pengo la maarifa linalopaswa kushughulikiwa. Mapitio haya yatajenga uelewa wa mtafiti ili kutambua taaluma iliyofikiwa kwenye eneo la utafiti wake. Mtafiti anatakiwa kujiuliza ni kwa kiasi gani utafiti wake utaongeza taaluma katika eneo hilo. Kwa hivyo, sura hii imeshughulikia mapitio mbalimbali pamoja na nadharia iliyoongoza mjadala wa data zilizowasilishwa.

## 2.2 Historia ya Kanga

Yahya Othman (1997) anasema kanga ni kitambaa cha umbo la mstatili kilichotengenezwa kwa pamba chenye urefu wa mita moja na nusu na upana wa mita moja sentimita kumi na ambacho hutarajiwa kumfunika mvaaji kutokea kifuani hadi karibu na jicho la mguu. Kanga ni kitambaa chenye rangi kama kitenge, lakini chepesi, huvaliwa na wanawake na mara chache na wanaume katika jamii za Afrika Mashariki na kanda za Maziwa Makuu ya Afrika.

Kanga inasemekana zilianza katika maeneo ya Mwambao wa Pwani katikati ya karne ya kumi na tisa. Ingawa mawazo hayo ni yenye kuhitalifiana kuhusu eneo, hasa katika Mwambao wa Pwani vazi hili lilianza. Hanby na Bygott (1984) wamesema wanawake wapambe wa Kizanzibar ndio walioanzisha vazi la kanga walipokuwa wakiunga pamoja leso sita ili ziwe kipande kikubwa cha kitambaa. Pia, wanaendelea kusema kwamba mtindo mpya wa kitambaa ukaitwa leso kutokana na jina la handikachifu zilizoletwa Upwa wa Afrika Mashariki na Wareno walioziita leso kwa Kireno. Hivyo, inamaana kwamba leso ni neno lililokopwa kutoka lugha ya kireno. Aidha, Zawawi (2007) ameeleza kuwa inasemekana katika karne ya kumi na tisa baadhi ya wana mitindo wa kike wa Zanzibar walinunua vitambaa vya mkono vilivyotengenezwa kwa pamba vyenye urefu wa inchi 6 na kuviunganisha pamoja na baadae walivikata vipande viwili kuvifanya vya kipekee.

Kwa upande mwengine, Charles New (1873:58) anaeleza kuwa mtindo wa vazi la kanga ulianzishwa na wanawake wa Mombasa. Jina la kanga linaaminika kuwa lilianza kutumika mwishoni mwa miaka ya 1800 wakati wanawake wa Zanzibar walipozipa jina hilo “kanga” kutokana na mtindo wa leso zilizokuwa na vitone tone nyeupe na mwili mweusi kama ndege kanga katika lugha ya Kiswahili. Mfanya biashara maarufu mwenye asili ya India aliiga ubunifu huo wa Mombasa na kubuni mtindo wa vipande sita vya leso. Hivyo, hali hiyo ilisababisha kuibuka kwa majina mawili “leso” kwa Kenya na “kanga” kwa Tanzania.

Ingawa kuna ukinzani juu ya asili halisi ya kanga, hata hivyo inasemekana kuwa vazi la kanga asili yake ni Afrika Mashariki. Wanawake wa Upwa wa Pwani walikuwa wakilitumia vazi hili kwa kujistiri. Abdulaziz (1979) anasema kuwa miongoni mwa mavazi maalum ya wanawake wa Kiswahili yakiwemo vipande vya nguo vya mraba vilivyoitwa leso. Hivyo, wanawake walifunga leso moja kiunoni na nyingine ikatandwa kwenye bega ikafunika kichwa kwa kuacha sehemu ya macho tu.

Kanga ama leso mwanzoni hazikuwa na maneno yaani misemo, methali au misimu. Inaaminika kuwa Abdalla Kadordina Haji Essak, aliyejulikana kwa jina maarufu la Abdulla ndiye alieanzisha mtindo huu wa maneno kwenye kanga, mwanzoni mwa miaka ya 1920. Alianza kuzitofautisha kanga zake alizokuwa akiziuza kwa kuandika K.H.E- Mali ya Abdulla David (2004:1). Mara kwa mara aliongeza methali za Kiswahili, lakini yaliandikwa kwa hati za Kiarabu. Mwishoni mwa miaka ya hamsini, ndipo hati za Kilatini zilianza kutumika wakati matumizi ya kanga yalipopanuka kutoka kwa watu wa Pwani na kuenea kote Afrika Mashariki. Ilipofikia miaka ya 1950, kanga zilianza kutengenezwa nchini Tanzania na Kenya na nchi nyingine katika bara la Afrika.

## 2 .3 Mitindo ya Kanga na Matumizi ya Vazi la Kanga

Vazi la kanga ni kama aina nyingine ya nguo zinazotumiwa katika jamii mbalimbali. Matumizi yake makuu ni kuvaliwa kwa lengo la kustiri maungo ya mwanadamu, hususani mawanamke. Kanga hutumika zaidi na wanawake wa Afrika Mashariki kama vazi lao la kawaida. Hivyo, vazi la kanga ni fahari kwa wanawake wa kiafrika. Kanga ni vazi ambalo limetumiwa miaka kwa miaka, kizazi kwa kizazi hivyo ni utambulisho usio chuja. Kanga ni vazi linalopendwa na kila rika vijana kwa wazee mjini na vijijini. Kanga ni sehemu ya utamaduni wa Mtanzania na hususani vazi la kanga linatumika zaidi na watu wa Mwambao wa Pwani. Katika kipindi cha awamu ya Alhaji Abeid Amani Karume, muasisi wa taifa la Zanzibar ulikuwapo, utaratibu wa kila mtalii anayefika Unguja alikuwa akipewa kanga, akishuka ndege au boti ili kuenzi utamaduni wa Mzanzibar na kulinda mila na silka za Wazanzibar.

Mazrui (1982) anaeleza kuwa dhima ya utamaduni ni kumfanya mtu kuona mambo kihalisi, kutoa viwango vya kutathmini mazuri na mabaya, kumpa mtu ari ya kufanya au kutofanya mambo fulani na kugawanya jamii kulingana na hulka, dini au imani kwa ujumla. Anaendelea kueleza kuwa utamaduni humpa mtu njia ya kujitambulisha katika jamii. Hivyo, matumizi ya kanga, hasa zile zenye majina huwapa watumiaji kitambulisho katika jamii. Isitoshe, kanga ni kama kipimo cha kutathmini na kueleza maadili ya jamii za Pwani, kujistiri kwa kanga, huonekana kama mwanamke anayestahiki kuheshimiwa.

Uvaaji wa kanga hutoa tafsiri tofauti kulingana na haja ya wavaaji wenyewe. Kuna wale wanaoona kuwa kanga ni vazi la ziada kwa mwanamke yaani baada ya kuvaa nguo, juu hujitanda kanga kama ni stara ya ziada. Pia, vazi la kanga hutumika kupeleka ujumbe mbalimbali kwa jamii, kutokana na maandishi na picha zinazochorwa na baadhi ya ujumbe husomeka. Vazi la kanga hutumika kwa takribani ya wazazi wote wa Kiswahili. Kanga pia hutumika kama vazi la usiku la kulalia, wanawake walio wengi wa Kizanzibar hutumia wakati wa kulala kuwa ni kifuniko na kitandiko chao.

Mbali na hayo, wanawake walio wengi wa Kizanzibar wanapokuwa majumbani mwao na katika mazingira yaliyowazunguka, hutumia vazi la kanga kwa kujitanda kichwani, kujifunga kiunoni, kifuani, kibwebwe na hata kilemba wakati wanapokuwa katika shughuli mbalimbali za majumbani, kilimo na hata baharini. Pia, hutumika katika kuifanya mitindo mbalimbali kama vile kushona kanzu, dira, sketi, blauzi, koti kulingana na muktadha unomruhusu mvaaji kwa wakati husika. Mbali na matumizi hayo kanga hutumika kama vazi maarufu la kutolea sare kwenye harusi, vyama vya siasa, maulidi, mikutano na vikundi vya ngoma.

Hivyo, ni dhahiri kuwa vazi la kanga lina matumizi mbalimbali hususani katika maisha ya Wazanzibar kulingana na asili yao pamoja na utamaduni wao. Mtafiti aliona ni vyema kutambua mitindo mbalimbali ya kanga pamoja na matumizi yake ili kumwezesha kupata uelewa wa kina ni kwa vipi matumizi hayo yanapelekea migogoro kwa watumiaji hususani wake wenza.

## 2.3.1 Kanga katika Muktadha wa Ndoa

Vazi la kanga ni maarufu sana katika masuala ya ndoa visiwani Unguja. Kanga huanzia kutumika kabla ya kuingia ndoani na pia mwanamke anapokuwa ndoani, katika wakati wa matayarisho ya ndoa kwa bibi harusi kanga hutumika katika kumfunza mwanamwari, juu ya matunzo na mapambo ya kitanda chake, kanga hizo hutumika katika kumfundisha kutengeneza maua na mapambo mbalimbali ambayo atayatumia katika kukipamba na kukipendezesha kitanda chake kwa mumewe mtarajiwa. Baada ya hilo. Kanga hutumika katika kumpamba bibi harusi siku yake ya harusi, kuna kanga maalumu ambayo inatumika katika kumpamba ambayo ni kanga ya kisutu hii ni kanga yenye kutumika tangu asili ya mabibi wa Kizanzibari, kanga hiyo imekuwa ni kielelezo cha utamaduni wa mzanzibari.

Vazi la kanga hutumika katika maisha ya kila siku ya wanandoa, mwanamke anapokuwa katika ndoa huitumia kanga kwa kujipendezesha na kwa kupeleka ujumbe alionao kwa mumewe, mwanamke huteua kanga kulingana na ujumbe alionao na kuendana sambamba na analolikusudia kwa mumewe. Ndani ya ndoa kanga mwanamke huitumia kwa kujipendezesha wakati wote anapokuwa nyumbani kwake hususani anapokuwa na mumewe. Mbali na ilo vazi la kanga kwa wanandoa hutumika zaidi wanapokuwa chumbani kwa kuwa ndio mahali panakuwa faragha kwa wawili hao kwa kudhihirisha mapenzi yao. Hivyo, kanga hutumika kwa kutoa maoni, hisia za kimapenzi, shukrani, maliwazo kwa wenza hao. Chumbani, kanga hutumika kama ni kitandiko wakati wa kumsinga mume. Pia, hutumika kitandiko kitandani, kanga pia huekewa mume akajifunga wakati wa kulala, kanga hizo huwa na ujumbe mzito wenye mapenzi na unyenyekevu ndani yake,

Pia, kanga hutumika kufikisha ujumbe wa kuonesha kuchukizwa na suala la uke wenza, ikiwa mume ameoa mke mwengine na mkewe hajaridhika nalo basi mke huyo hutumia vazi la kanga katika kuonesha wivu alionao juu ya mwenza wake, mfano *Mimi ni kisiki sishitushwi na ufimbo, Ulinihisi siwezi ndo ukavunja mapenzi, Zunguka utakako mwishowe ni hapa.* Lakini pia mume hununua kanga kwa kumpa mkewe kama ni zawadi kwa kuonesha mapenzi, shukrani kwa matunzo yake.

## 2.4 Dhana ya Fasihi Simulizi

Semi ni miongoni mwa tanzu za fasihi simulizi, Fasihi simulizi ina ubunifu na uhai wa kipekee wenye kutoa fursa yenye kuibua nadharia za kijamii, kiuchumi na kisiasa, kwani fasihi simulizi ni uti wa mgongo wa maendeleo ya binadamu. Ndani ya fasihi simulizi kuna masimulizi, maigizo, tathmini ya mazingira na uhusiano wa kijamii (Kimani, 2006). Wataalamu wa fasihi kama vile Kirumbi (1975), Mazigwa (1981), Balisidya (1987), Msokile (1992), Mulokozi (1996), Kobia (2005), King’ei na Kisovu (2005) Masebo na Nyangwine (2007) wanaainisha semi kama kipera cha fasihi simulizi. Tuangalie uainisho wa baadhi ya waandishi wa fasihi simulizi ili tuweze kuona na kuelewa kipera cha semi kilivyopatikana.

Balisidya (1987) ameainisha tanzu za fasihi simulizi katika makundi matatu, yaani nathari, ushairi na semi. Mulokozi (1996) ameainisha tanzu za fasihi simulilizi katika makundi sita, yaani semi, mazungumzo, masimulizi, maigizo, ushairi na ngomezi. Masebo na Nyangwine (2007) wameainisha tanzu za fasihi simulizi katika makundi manne, yaani hadithi, semi, ushairi na sanaa za maonyesho. Uainishaji huu wa tanzu za fasihi simulizi umekuwa na utata kwa sababu wengine wameainisha makundi sita, matatu na wengine manne. Kwa kuwa lengo lilikuwa ni kuonesha tu jinsi kipera hiki cha semi kinavyopatikana katika fasihi simulizi, na haihusiani na uainishaji wa tanzu za fasihi simulizi, hivyo ni vyema sasa kuendelea kukielezea kipera cha semi.

## 2.5 Dhana ya Semi

Semi ni kipengele cha fasihi simulizi ambacho mtunzi hukitumia kufikisha ujumbe kwa wahusika kiusanii zaidi (Kirumbi 1975). Kirumbi anaendelea kueleza kwamba msanii hutumia vipengele mbalimbali vya fani kama vile lugha ya picha, sitiari, mafumbo na takriri ili kuumba dhamira na ujumbe uliokusudiwa katika semi hizo. Semi ni kipengele cha fasihi simulizi ijapokuwa kwa sasa fasihi simulizi imekuwa ikimezwa kwa kiasi kikubwa na fasihi andishi. Hii ni kutokana na maendeleo ya sayansi na teknolojia ambapo fasihi simulizi huweza kuhifadhiwa katika maandishi. Ndiyo maana utakuta semi zimeandikwa katika kanga mbalimbali zikitumia lugha ya mvuto na yenye mnato ambayo inayoibua maudhui mbalimbali.

Senkoro (1982) anasisitiza kuwa, mara kwa mara, matumizi ya semi kama vile misemo na methali katika kazi ya fasihi hushabihiana sana. Vipengele hivi zaidi ya kuipamba lugha ya kazi ya fasihi, pia vina sifa zingine muhimu zinazoongeza ukamilishaji wa kazi mbalimbali za fasihi. Anaendelea kueleza kuwa methali zina matumizi mengi yanayotajirisha fani na maudhui ya kazi za fasihi. Mara kwa mara, kutokana na kutumiwa kama daraja la kupitishia hekima, methali zinatumika kimaadili katika fasihi. Anaendelea kusema kuwa misemo ni maneno yanayotumika mara kwa mara katika mazingira katika kuleta maana maalumu. Kazi hii inakubaliana na mtaalamu huyu, kwani baadhi ya semi zilizoandikwa kwenye kanga zimekuwa zikitumia maneno yenye hekima na zingine zimekuwa zikisawiri hali halisi ya maisha ya watumiaji wa kanga hizo.

Pia, Balisidya (1987) anasema kuwa semi ni tungo za fasihi simulizi ambazo ni fupifupi zenye kutumia picha, tamathali na ishara. Aghalabu ni mafumbo yanayokusudiwa kubeba maudhui yenye maana zinazofuatana na ibara mbalimbali za matumizi ya lugha. Utafiti huu unakubaliana na mtaalamu huyu kwani semi nyingi zimesheheni maudhui mbalimbali na matumizi mbalimbali ya lugha ambayo huandikwa katika kanga. Vilevile, mtaalamu huyu amegawa semi katika makundi matatu ambayo ni methali, vitendawili na misimu. Ndani ya makundi haya matatu kuna vipera vingine vidogo vidogo. Katika methali kuna misemo na nahau na katika misimu kuna utani, masaguo na soga. Matawi haya ya semi baadhi yameweza kujitokeza katika semi zilizoandikwa katika kanga. Uainisho huu pia umetusaidia kujua matawi yanayopatikana katika kipera hiki cha semi.

Mulokozi (1996:35) anaona kuwa semi ni tungo au kauli fupifupi za kisanaa zenye kubeba maana au mafunzo muhimu ya kijamii. Kumbo hili la semi lina tanzu zifuatazo: methali, vitendawili, mafumbo, misimu, lakabu na kauli tauria. Ingawa Mulokozi ameonesha vizuri tanzu hizi za semi, kazi hii inaona kuwa ni vema pia kujumuisha tanzu kama misemo na nahau na kama itakavyochambuliwa katika semi za kanga katika kazi hii.

Mauya (2006) anaeleza kuwa semi ni fungu la maneno ambalo hupangwa kwa pamoja kisanii na kuleta maana isiyo ya kawaida. Mauya anaendelea kusema kuwa semi zimegawanyika katika sehemu kuu tatu ambazo ni methali, nahau na misemo. Mauya ameacha matawi mengine ya semi kama vile mafumbo, vitendawili, misimu na utani. Mauya pia aliangalia

Semi mbalimbali zinazopatikana katika vazi la Khanga. Alijikita zaidi katika kuangalia kipengele cha migogoro kwa wanawake, yaani jinsi wanawake wanavyofikishiana ujumbe kwa mtu aliyekosana naye. Utafiti huu unatuonesha kwamba wanawake huweza kutumia kanga kwa kutupiana vijembe.

Baada ya kuangalia baadhi ya watalamu waliojadili maana ya semi pamoja na aina za semi kazi hii inaona kwamba bado kuna upungufu, kwani kuna baadhi wameeleza aina chache tu za semi, ilihali ziko nyingi. Hata katika ugawaji wa vipera, bado kila mtaalamu ametumia mtiririko wake. Kazi hii inapendelea kuainisha aina za semi zifuatazo: methali, nahau, misemo, mafumbo, misimu na vitendawili. Uainishaji huu siyo mpya sana, unaweza ukawa unafanana kidogo na wa Mulokozi (1996: 24-32), King’ei na Kisovu (2006).

Fasili ya semi inasaidia sana kusukuma mbele utafiti huu kwa sababu umejikita katika hizo semi ambapo ndani yake kuna ujumbe au mafumbo ambayo mwanajamii hujifunza. Semi zinaelimisha jamii , zinaonya, zinaburudisha na kuchangamsha. Pia, huonesha changamoto kwa wanajamii. Semi zinasaidia pia katika kuhamasisha mambo mbalimbali kama uchumi, siasa, utamaduni, elimu na kumfanya mwanajamii ajifunze kupitia hizo.

## 2.5.1 Methali

Methali ni aina ya usemi mzito na ambao unakusudia kusema jambo maalumu, lakini kwa fumbo. Usemi huu mzito mara nyingi husaidia kumuonya, kumuongoza na kumuadilisha mwanadamu. Kwa umbile la nje, methali huwa na muundo maalumu wenye pande mbili. Upande mmoja wa methali huwa unaeleza mazoea au tabia ya mtu au kitu juu ya utendaji wa jambo; upande wa pili unaeleza matokeo yatokanayo na mazoea hayo au tabia hiyo ambayo imeelezwa katika upande wa kwanza (TUKI, 1981 na Senkoro, 1982:21). Methali zina matumizi mengi yanayotajirisha fani na maudhui ya kazi ya fasihi. Mbonde (2005) anasema kuwa kutokana na methali kutumiwa kama daraja la hekima, watu mbalimbali wametumia utanzu huu katika kuiasa jamii.

## 2.5.2 Nahau

Nahau ni fungu la maneno ambayo yakipangwa pamoja huleta maana isiyo ya kawaida ya kueleweka wazi. Kwa mfano, *Pata jiko* maana yake ‘Ameoa’. Nahau ni msemo uliojengwa kwa kutumia maneno ya kawaida, lakini huwa umesitiri maana tofauti na ile inayokuwa imebebwa na maneno hayohayo katika matumizi ya kawaida (Senkoro 982:25; Mauya 2006 & Wamitila 2003:163). Nahau zinamtaka mtu afikiri zaidi, kwani maneno mengi yanakuwa yamebeba dhana fulani. Kimatumizi nahau ni sawa na misemo, ila zenyewe ni misemo ambayo huwa imeshika mizizi zaidi katika jamii na hadhira yake ni pana zaidi na hutumiwa kama njia ya kupamba fasihi.

## 2.5.3 Misemo

Misemo ni dhana ambayo hutumiwa kuelezea tungo ambazo hutumia picha, ishara na tamathali. Huelezea kitu au wazo kwa ufupi ili litolewe maadili au maonyo fulani. Aghalabu misemo hulinganisha maisha na matukio au vitu. Misemo hutumika kuelezea kauli fulani (Wamitila 2003; Senkoro 1982 & Mulokozi 1996). Mara kwa mara matumizi ya misemo na nahau katika kazi za fasihi hushabihiana sana na yale ya methali. Misemo hutumiwa wakati mwingine kutambulisha mazingira maalumu au kuijulisha hadhira wakati unaohusika katika kazi ya fasihi inayoshughulikiwa. Jambo hili linatokana na ukweli kwamba misemo mingi inatumia misimu. Katika miaka ya 1960 kulikuwa na msimu *kipusa* ukimaanisha msichana mzuri (Senkoro, 1982:24). Senkoro anaendelea kusema, “ni dhahiri kwamba mara moja hadhira itajua kazi hii ilitungwa miaka ya 1960. Kwani wakati huo ndiyo neno hilo lilitumiwa”.

## 2.5.4 Mafumbo

Mafumbo ni kauli zenye kuchemsha bongo. Kauli hizo humtaka mtu akiulizwa atumie akili na udadisi kuyafumbua. Hivyo, fumbo ni hatua ya juu ya kitendawili (Mulokozi 1996:40). Kwa mujibu wa Mulokozi, kuna mafumbo ya aina mbili: yaani mafumbo jina na chemsha bongo. Mara nyingi mafumbo hutumika katika hesabu, Kwa hiyo, yanamtaka mtu afikirie kwa kina ili aweze kutoa jawabu la uhakika.

## 2.5.5 Misimu

Misimu ni maneno au misemo ambayo huzuka ghafla katika msimu au wakati fulani, hasa kufuatana na mambo ama matukio maalumu ya wakati au msimu huo (Senkoro 1982). Mara nyingi misimu huibuka na pia hupotea. Kwa mfano, katika kipindi cha miaka ya 1990 hadi 2000 liliibuka neno ‘*nyambizi’* likimaanisha mwanamke ambaye ana makalio makubwa. Msimu huu ulitokana na kuwapo kwa meli kubwa ya Wamarekani iliyotia nanga kwa muda mrefu katika bandari ya Dar es Salaam kwa ajili ya kutoa mafunzo ya kijeshi. Ndipo hili neno lilizuka kutokana na ukubwa wa meli hiyo . Neno nyambizi pia linafasiliwa na TUKI (2004 ) kuwa ni chombo cha kivita kinachosafiri chini ya maji. Baadhi ya misimu ikipata mashiko ya kutosha katika jamii huweza kuwekwa katika kundi la methali au vitendawili vya jamii fulani ili kufundishia jamii na pia huweza kusanifishwa.

## 2.5.6 Vitendawili

Vitendawili ni semi zilizofumbwa ambazo hutolewa kwa hadhira ili zifumbuliwe. Fumbo hilo kwa kawaida huwa linafahamika kwa jamii hiyo na mara nyingi lina mafunzo muhimu kwa washiriki mbalimbali licha ya kuwa chemsha bongo (Mulokozi 1996:38 & Mbughuni 1985:1). Vitendawili mara nyingi huwafundisha watu kuhusu mazingira yao. Vitendawili ni kipera muhimu cha semi katika kuburudisha, kuasa na kuchemsha ubongo wa watoto, kwani mara nyingi vitendawili vimekuwa vikitumika kwa watoto (Finnegan, 1970 na Okpewho, 1992). Mtafiti ameona kuna umuhimu wa kuzijadili semi hizi, kwani ndicho kipengele kikuu kinachohusika katika kazi hii. Hata hivyo, ingekuwa vigumu kujadili kipengele cha semi bila kuonesha aina za semi.

Uainisho huu unafanana kwa kiasi fulani na wa (Mulokozi 1996). Hata hivyo, mwandishi hakuweka vipengele kama vile nahau na misemo. Ila ameweka lakabu na kauli tauria. Katika utafiti, mtafiti ameona kuwa kuna umuhimu wa kuviweka vipengele viwili, yaani nahau na misemo, kwani ni vipengele vyenye mashiko kwa kiasi kikubwa kuliko lakabu na kauli tauria katika muktadha huu wa utafiti wa kanga. Mtafiti amejikita katika semi hivyo ameona ni vyema kuvielewa kwanza vipera mbalimbali vya semi, ambavyo ndivyo anavyovitegemea kwa kiasi kikubwa kupeleka mbele utafiti wake ambao umejikita na semi za kanga zinavyopelekea migogoro kwa wakewenza.

Vitendawili ni fumbo ambalo huhitaji mtegaji kumtaka mteguaji ategue hapa ina maaana ya kufumbua fumbo ambalo limefumbwa. Kwa msingi huo, semi ambazo huandikwa katika kanga huwagusa sana wanawake kwa kuona kwamba fumbo hilo anambiwa yeye hasa wanawake ambao ni wakewenza na hapo ndio hutokea ugomvi fulani kwa hali hiyo basi kuna uhusiano mkubwa kati ya fumbo la kitendawili na semi, jambo ambalo mtafiti wa utafiti huu analizungumzia katika utafiti wake.

## 2.6 Mapitio ya Kazi Tangulizi katika Semi

Mtafiti alisoma kazi mbalimbali zinazohusu semi na pia zinazohusu vazi la kanga; na kugundua kuwa mavazi ni kiungo muhimu cha utamaduni kwani ni kitambulisho kati ya jamii moja na jamii nyingine kulingana na mavazi yanayotumika, Mtugeni, Msamburu na Mgiriama kutegemea zaidi mavazi yao kuwatenganisha na jamii nyingine. Wanawake wa Watugeni huvaa nguo zenye shanga zinazoitwa sir, ilhali Wataita huvaa vazi liitwalo kidemu, Wasamaru nao wana ligesana na ukila ambazo huvaliwa na wanawake walioolewa, Wazanzibar wana vazi lao la kanga na baibui la kamba. Hapana shaka kuwa mavazi ndio kitambulisho cha utamaduni wa sehemu inayohusika.

Kwa mujibu wa Luzbetak (1970) utamaduni ni hali ya maisha ya watu fulani, Naye, Eliot (1988) anaeleza kuwa dini, mila na desturi ya watu vinaenda sambamba na haifai vigawanywe. Anaendelea kusema kuwa binadamu huzaliwa bila utamaduni. Levine (1973) anadai kuwa utamaduni ni mfumo wa kanuni zinazoongoza tabia za wanajamii kuhusu jinsi ya kuwasiliana, kushughulikia mazingira yao na jinsi wanavyohusiana. Poyatos (1983) anafafanua utamaduni kama tabia za kundi la watu wanaoishi katika eneo moja la kijiografia. Hivyo, anaamini kuwa utamaduni hupokezwa kutoka kwa kizazi kimoja hadi kingine. Kulingana na hayo inatupa mwongozo ya kuwa tunapotaka kuangalia utumiaji wa vazi la kanga basi ni lazima mtafiti ataenda sambamba na utamaduni wa watumiaji wa vazi hili kwa kuwa mavazi ni sehemu ya utamaduni wa mahali husika.

Vazi la kanga ni muhimu sana kwa wanawake kwani ni aina ya nguo ambayo humsitiri mwanamke anapovaa pia ni utamaduni wetu ambao tumeurithi kwa wazee wetu wa zamani ambapo ni vazi zuri ambalo linakubalika katika dini zote. Wanawake asilimia kubwa sana wenye kufikia umri kuanzia miaka 10 na kuendelea huamriwa kuvaa vazi hili na wazee wao kama njia ya kujisitiri, wanawake hususan wa shamba wao wanaongoza kwa vazi hili hivyo jamii ni vyema kuendeleza vazi hili ili kulinda silka na utamaduni wetu.

Pia, Barbara na Pugh (1987) wametupa muongozo wa kushughulika wanawake kama kundi, wameendelea kusema kuwa maisha ya wanawake kutoka maeneo tofauti tofauti yana uhusiano mkubwa, moja wapo ya uhusiano ni vile wanawake wanavyovaa, wanavyoishi, wanavyojihusisha katika harakati za kijamii na pia wanavyoungana na wengine katika mambo mbalimbali ya kimaisha. Hivyo, mawazo hayo yanatuongoza jinsi ya kulichunguza vazi la kanga jinsi linavyotoa uhusiano tofauti katika maisha yao hususani kutumia maandiko yaliyomo humu kwa kuwa mahusiana yao ya kimaisha katika harakati zao pia ni miongoni mwa mambo yanayopelekea kupata maana halisi ya semi za kanga na kusababisha migogoro ya wake wenza katika jamii.

Wanawake asilimia kubwa sana huamriwa kuvaa vazi hili na wazee wao kama njia ya kujisitiri wanawake hususan wa shamba Vazi la kanga ni muhimu sana kwani ni aina ya nguo ambayo humsitiri mwanamke anapovaa pia ni utamaduni wetu ambao tumeurithi kwa wazee wetu wa zamani ambapo ni vazi zuri ambalo linakubalika kwa waislamu jamii ni vyema kuendeleza vazi hili ili kulinda silka na utamaduni wetu.

Mahenge (2009) katika utafiti wake alichunguza semi katika tiketi zitumikazo kwenye daladala mjini Dar es Salamu ambapo aligusia kipengele cha fani na maudhui, katika uchunguzi wake aligundua kuwa baadhi ya semi zilikuwa ni methali na nyingine zilikuwa ni maneno tu ya kawaida, kupitia kipengele cha fani alichunguza tamathali za semi picha, takriri, tash-hisi, sitiari, tashbiha na wahusika. Hivyo, aligundua kuwa misemo iliyomo katika tiketi za daladala inaakisi maisha ya kila siku ya jamii, kupitia maudhui alichunguza dhamira, na alibaini kuwa semi zina umuhimu wa kufanya kazi ya kupiga vita ugonjwa wa UKIMWI, imani kwa Mungu, wajibu wa abiria, subira, ibada, ukarimu, mapenzi, ukweli, tabia njema na ushoga. Utafiti huu unamsaidia mtafiti katika utafiti wake wa semi za kanga ingawa kuna baadhi ya mambo yametofautiana lakini yapo baadhi ambayo yatamsaidia mtafiti.

Hassan (2010) alichunguza mitindo mbalimbali ya matumizi ya lugha katika semi zilizoandikwa kwenye bajaji. Aliangalia lugha ya majigambo, kishairi, taswira, lugha kavu, majibizano, lugha za kikabila, lugha za kigeni, lugha isiyo rasmi, tashititi na sitiari. Lakini mwandishi huyu hajaangalia baadhi ya mitindo ya lugha kama vile takriri, misimu, tashibiha, udokezi, kejeli na tabaini. Kanga nazo huwa na mitindo mbalimbali katika kutengenezwa kwake, mitindo hiyo hubebeshwa na semi ambayo anaenda sambamba na mtindo huo, hivyo kwa kupitia mitindo hiyo itamsaidia mtafiti katika kuchunguza semi zenye kuleta migogoro katika ndoa za uke wenza ambapo zitakapo valiwa kanga zenye mitindo na semi hizo, hivyo kazi yake imeweza kumpa mwanga katika kuielewa mitindo mbali mbali ya kanga na inavyofanya kazi.

Utafiti huu ulizingatia sana kazi nzuri iliyofanywa na mtangulizi wa utafiti aliyetangulia na kugundua kwamba semi ambazo zinatumika katika bajaji zinatoa ujumbe mzito kwa wanajamii hivyo aliona kuna uhusiano mkubwa kati ya semi hizo na semi ambazo zimeandikwa katika katika kanga hivyo utafiti huu ulimsaidia sana katika kafanikisha utafiti wake.

Mturo (2011) alichunguza semi zilizoandikwa katika daladala na yeye alishughulikia kipengele cha matumizi ya lugha na dhamira, katika utafiti wake yeye aligundua kuwa semi zilizoandikwa katika daladala zimetumia matumizi ya lugha kadhaa kama vile tamathali za semi, methali na misemo, kwa upande wa dhamira zilizojitokeza katika daladala, hizo hizo zaweza kupatikana katika nyanja au kazi nyingine za fasihi kama vile ushairi, riwaya na tamthiliya, ametoa mifano ya dhamira hizo kama maadili, umuhimu wa kufanya kazi, imani kwa mungu na umoja, utafiti huu umempa mwongozo mtafiti wetu, kwani utafiti huu umeweka bayana mbinu za kisanaa pamoja na njia za utafiti.

Mtafiti wa utafiti huu alizingatia sana kazi nzuri iliyofanywa na mtangulizi wa utafiti aliyetangulia na kugundua kwamba semi ambazo zinatumika katika daladala zinatoa ujumbe mzito kwa wanajamii hivyo aliona kuna uhusiano mkubwa kati ya semi hizo na semi ambazo zimeandikwa katika katika kanga hivyo utafiti umemsaidia sana katika kafanikisha utafiti huu .

Mbarouk (2011) lichunguza athari za semi za kanga katika jamii, katika utafiti wake aligundua kuwa kuna athari nzuri na athari mbaya katika jamii, alieleza kuwa kanga ni miongoni mwa chombo cha mawasiliano kwa wanajamii hivyo hutumia kanga kuwakilisha waliyonayo, kwa upande wa athari nzuri ni kuwa kanga ni ubao wa mafunzo, chombo cha habari, kwa upande wa athari mbaya aligundua maswala ya ugomvi kati ya wakewenza, ugomvi kati ya mawifi, ugomvi kati ya majirani, hivyo utafiti huu umemsaidia mtafiti katika kuibua mada ya utafiti na pia kuelewa njia na mbinu za utafiti wa maswala ya kanga.

Rajab (2012) alichunguza dhima ya misemo iliyoandikwa katika fulana kwa kushughulikia, kipengele cha dhamira na matumizi ya lugha katika jiji la Dar es salaam. Matokeo ya utafiti wake aligundua kuwa vazi la fulana limekusanya dhamira mbalimbali, dhamira hizi ni suala la gonjwa la UKIMWI, dini, umasikini, hali ngumu ya maisha, wivu na chuki, maisha, elimu, umuhimu wa kufanya kazi na pesa, kwa upande wa kipengele cha lugha aligundua kuwa maandishi yaliyomo kwenye fulana yana matumizi mengi ya lugha, vipengele alivyovitaja ni tamathali za semi, majigambo, misemo na maneno ya mitaani. Hivyo utafiti huu umemsaidia mtafiti kwani Rajab amefanya utafiti katika semi za fulana zilizovaliwa jijini Dar es salaam na utafiti huu umechunguza semi kwenye kanga Mjini Unguja.

Wacharo (2013) alifanyia utafiti kuhusu kanga kama sajili maalum ya kisanii na mawasiliano, matokeo ya utafiti wake aligundua kuwa mawasiliano kupitia kwa kanga huathiriwa na mila na desturi, miktadha, wakati na misukumo ya kijamii, kidini na kiuchumi, kupitia utafiti huu umesaidia kumpa mwongozo mtafiti juu ya mbinu na mpango kazi wa utafiti kwa kupitia utafiti wa vazi la kanga. Mtafiti wa utafiti huu alizingatia sana kazi nzuri iliyofanywa na mtangulizi wa utafiti aliyetangulia na kugundua kwamba semi ambazo zinatumika katika kanga zinatoa ujumbe mzito kwa wanajamii hivyo aliona kuna uhusiano mkubwa kati ya semi hizo na semi ambazo zimeandikwa katika katika kanga. Hivyo, utafiti umemsaidia sana katika kafanikisha utafiti huu kwa kutoa mwanga wa kuelewa zaidi utanzu wa semi.

Nassor (2016) alichunguza fani na dhamira katika semi zilizoandikwa katika vyombo vya safari ya baharini kisiwani Pemba. Matokeo ya utafiti wake aligundua kuwa katika dhamira alikusanya mambo ya semi zinazohusu mila na utamaduni, dini na imani, bidii katika kazi, elimu, subira na uvumilivu, ushirikiano, malezi, na katika fani mtafiti aligundua vipera vya semi vimetumika vikiwemo, simo au misimu, sitiari, dhihaka, takriri, kejeli, tashtiti. Hivyo, utafiti huu utamsaidia mtafiti wa utafiti huu kuweza kuvitambua kwa undani vipengele vya semi na kuelewa mbinu mbalimbali za utafiti. Hivyo, utafiti wa Mbaroukna Wacharo umemsaidia mtafiti kuweza kupata pengo la utafiti na hatimae kumuwezesha kupata mada ya utafit amabayo ni kuchunguza migogoro ya uke wenza inayojitokeza katika semi za kanga Mjini Unguja.

## 2.7 Mkabala wa Nadharia

Nadharia ni dira inayosaidia kupata ukweli na kuthibitisha jambo kwa lengo maalumu (Wafula, 2007). Nadharia hufungamana na muktadha wa jamii inayohusika pamoja na masuala ya kihistoria yaliyoizalisha kazi inayohusika. Pia, ni mwongozo unaosaidia kutoa maelezo kuhusu namna suala fulani linavyopaswa kufanyika ili kutoa matokeo yasiyoweza kutiwa shaka katika uchunguzi wa kitaaluma. Kwa msingi huo, nadharia ni zao la muktadha mahsusi na baadhi yake zinaweza kutumiwa katika miktadha mbalimbali.

Uchambuzi na mjadala wa data katika utafiti huu uliongozwa na nadharia za Usosholojia. Nadharia hiyo iliteuliwa kwa sababu uchambuzi na mjadala wa data ulitiliwa mkazo katika utafiti wa kipengele kinachohusu masuala ya kijamii kwa kurejelea semi katika vazi la kanga. Nadharia hii ilikuwa muafaka katika uchunguzi na mjadala wa data zilizowasilishwa katika utafiti uliofanyika. Uteuzi wa nadharia hii ulizingatia malengo mahsusi ya utafiti uliofanyika na kuwasilishwa.

## 2.7.1 Nadharia ya Usosholojia

Nadharia ya Usoshologia ilianza karne ya 19 huko Marekani, Miongoni mwa waasisi mmoja wapo wa nadharia hii ni Adam Smith. Mwananadharia huyu anaeleza kwamba, nadharia hii imejikita zaidi katika kuangalia uhusiano wa mwanadaamu na mazingira yake (Chimerah, 1999: 29:31).

Nadharia hii imepewa jina hilo kutokana na ukweli kwamba Usosholojia ni taaluma inayohusu jamii na maendeleo yake. Usosholojia huangalia mahusiano ya wanajamii, mitazamo ya makundi mbalimbali ya wanajamii kama vile wanawake, watoto, vijana, watu walio katika makundi hatarishi. Nadharia ya Usosholojia inatawaliwa na imani kuwa uhusiano kati ya kazi ya fasihi na jamii ni muhimu sana. Huiweka kazi ya fasihi katika ulimwengu wa jamii na kufafanua uhusiano uliopo katika jamii. Wamitila (2003) anaeleza kuwa wahakiki wa kisosholojia wanaamini kuwa kazi ya kifasihi inadhibitiwa na muundo wa jamii, kiuchumi na kisiasa. Pia, wanaamini kuwa jinsi wasomaji wanavyoipokea, kutathmini na kuihukumu kazi fulani huathiriwa pia na mazingira ya wasomaji hao kiwakati na kimahali.

Msokile (1993) anaendelea kufafanua kuwa nadharia hukubali kazi ya fasihi kwa kuangalia jinsi inavyohusiana na mazingira ya kijamii. Nadharia hii inaamini kuwa uhusiano wa kazi ya kifasihi na jamii ambayo kazi hiyo imeandikiwa ni muhimu sana. Anaendelea kufafanua kuwa sanaa haijengwi katika ombwe, bali ni kazi ya mwandishi katika mazingira na wakati maalumu akiwajibika kwa jamii inayomuhusu ambayo ni sehemu yake muhimu. Msokile anazidi kufafanua kuwa mkabala huu kimsingi hutawaliwa na imani kuwa uhusiano kati ya kazi ya kifasihi na jamii ambayo kwayo kazi hiyo imeandikiwa ni muhimu sana. Nadharia ya Usosholojia inamtaka mtafiti kuyaelewa vizuri mazingira ya jamii ili kufanya uchambuzi mzuri wa kazi ya kifasihi,

Mhakiki wa kiusosholojia kihistoria huiweka kazi yake katika ulimwengu wa kijamii na halafu huielezea uhusiano uliopo kati yake (Ritzer, 2008), Nadharia hii imetumika katika utafiti huu kwa sababu uvaaji wa vazi la kanga kwa wanawake wa visiwani Unguja na Pemba ni miongoni mwa mila, tamaduni na desturi yao tangu enzi na enzi. Hivyo, nadharia hii itamsaidia mtafiti katika kuchunguza uvaaji wa vazi la kanga hususani kwa wanawake walio wakewenza jinsi linavyoleta ujumbe miongoni mwao. Kwa kuwa uvaaji wa kanga kwa watu wa visiwani una kazi kubwa sana miongoni mwao. Kuweza kuleta ujumbe kwa wanajamii, mapenzi na pia migogoro baina yao.

Nadharia ya Usosholojia ilitumika kuikabili fasihi katika kuchunguza namna inavyohusiana na mazingira ya jamii. Wanaendelea kueleza kwamba, sanaa haijengwi katika ombwe tupu, bali ni kazi ya msanii katika mazingira na wakati maalumu akiwajibika kwa jamii inayomhusu. Kulingana na Ritzer, (2008), msanii hawezi kuepuka athari za jumuiya katika utunzi wake kwa kuwa fasihi yake ni zao mahsusi la jamii yake. Fasihi ni kielezeo cha jamii ambacho hakiwezi kutenganisha ukweli na hali uhalisi ya maisha iliyopo katika jamii.

Nadharia hii imetumiwa na Fatma (2016) ambaye ameeleza kuwa mwanaUsosholojia inampaswa lazima kuielewa jamii, yeye alijihusisha na kuangalia mila na desturi za mwanamke wa visiwani pamoja na fani katika tenzi za Howani na Mwana kukuwa. Kwa hivyo utafiti huu unachunguza migogoro ya uke wenza inayotokana na vazi la kanga.

Rajabu (2012) aliitumia nadharia hii kuchunguza uhusiano uliopo baina ya wanajamii na kupitia misemo iliyopo katika vazi la kanga. Utafiti huu kama wa Rajabu ulimfanya mtafiti kuwa na uhusiano wa karibu na jamii ya wavaaji wa kanga, hasa wanawake ili kujua mienendo na shughuli zao katika nyanja zote za kijamii. Mtafiti hawezi kujitenga na matukio ya jamii anayoichunguza kwa kuwa kazi yake ni kiungo chake na jamii anayoichunguza. Mhakiki hana budi kuliangaza suala hili kwa umakini katika uhakiki wake. Utafiti huu ulizichunguza semi katika vazi la kanga ili kupata data kulingana na malengo mahsusi ya utafiti.

Katika uchambuzi na mjadala wa data, mtafiti aliwaweka wavaaji wa vazi la kanga katika ulimwengu wao wa kawaida, kweli na halisi. pia, alizitazama semi zilizolengwa kwa undani jinsi zinavyoakisi masuala ya kijamii na kuyaweka kama yalivyo, yanavyoaminika na kukubalika kupitia katika vazi la kanga. Semi teule zilitazamwa moja kwa moja ili kufanya uhakiki wa kina. Nadharia hii iliteuliwa na kuwekewa misingi katika uchunguzi wa kipengele cha suala la uke wenza kwa kurejelea malengo mahsusi ya utafiti. Eneo la utafiti lilipewa uzito ili kuonesha uhusiano uliopo baina ya semi na masuala yanayorejelewa.

## 2.8 Hitimisho

Mtafiti kwa kutalii kwa umakini kazi tangulizi za watafiti, imemsaidia mtafiti kupata maelezo na miongozo mbalimbali itayomuwezesha kupata usahihi na kukamilisha utafiti wake. Hivyo imemsaidia mtafiti kupata uelewa wa kutosha juu ya vazi la kanga, ikiwemo maana ya kanga, historia ya vazi la kanga, asili ya semi katika kanga, mitindo ya kanga na matumizi ya vazi la kanga, na kanga katika muktadha wa ndoa. Kwa hivyo, kwa kupitia mapitio ya kazi mbalimbali tangulizi, imempelekea mtafiti kupata maarifa ya kutaka kuchunguza migogoro ya uke wenza inayotokana na vazi la kanga kwani utalii huo, umempa abaini kuwa hakuna utafiti uliofanyika juu ya migogoro ya uke wenza inayosababishwa na vazi la kanga.

# 

# SURA YA TATU

# MBINU ZA UTAFITI

## 3.1 Utangulizi

Sura hii inahusu mbinu za utafiti zilizotumika katika tasnifu hii. Mbinu za utafiti ni hatua maalumu ambayo hutumiwa katika uchunguzi uliokusudiwa. Mbinu hizo huonesha namna mchunguzi atakavyokusanya data, atakavyozichambua na kuziandikia taarifa ya utafiti (Enon, 1998 na Best & Khan, 1993). Baadhi ya mbinu zilizotumika katika tasinifu hii ni uteuzi wa eneo la utafiti, usanifu wa utafiti na uteuzi wa walengwa. Mbinu hizo zilimuongoza mtafiti katika ukusanyaji wa data zilizomwezesha kufikia malengo mahsusi ya utafiti uliofanyika na kuwasilishwa.

## 3.2 Eneo la Utafiti

Eneo la utafiti ni mahali palipoteuliwa kwa ajili ya kutoa data za utafiti. Pia, eneo la utafiti huelezwa kuwa ni mahali ambapo data za utafiti zilikusanywa na pengine zilichambuliwa (Varis, 1990 & Ngure, 2011). Eneo la utafiti huteuliwa kulingana na lengo kuu la utafiti. Utafiti huu umefanyika katika mkoa wa Mjini Magharibi, katika mitaa ya Jangombe, Kikwajuni, Magogoni na Kwahani. Maeneo hayo yameteuliwa kwa kuwa yana mawanda ya kutosha kupata data zilizolengwa ili kukidhi mahitaji ya lengo kuu la utafiti uliofanyika.

## 3.3 Usanifu wa Utafiti

Usanifu wa utafiti ni mpangilio unaonesha jinsi utafiti ulivyofanyika kuanzia mwanzo hadi hatua ya kuandikwa kwa tasinifu yote (Robson, 2007 & Kothari, 2008). Pia, huonesha vipengele muhimu vitakavyoshughulikiwa katika utafiti uliolengwa. Katika utafiti huu, mbinu ya uchunguzi kifani imetumika. Uchunguzi kifani ni utaratibu unaomwezesha mtafiti kuteua na kuchunguza jambo mahsusi ambalo atalishughulikia katika utafiti wake (Babbie, 1999). Uchunguzi kifani ulikuwa ni semi katika vazi la kanga. Mbinu hii ilimsaidia mtafiti kuteua na kuchunguza kipengele cha semi na kupata data za msingi zilivyolengwa. Pia, ilimsaidia kupata data za kutosha zilizowezesha kukamilisha uchunguzi wake.

## 3.4 Jamii ya Watafitiwa

Watafitiwa ni kundi lengwa linalokusudiwa katika kutoa data za utafiti na kufanya utafiti unaohusika. Watafitiwa ni sehemu ya watu au vitu vinavyotarajiwa kumpatia mtafiti data za utafiti ili aweze kutimiza malengo mahsusi ya utafiti anaokusudia (Copper, 1989 & Yuli, 1994). Hivyo, watafitiwa katika utafiti ni watu wanaoishi wanaopatikana Mjini Unguja katika maeneo ya Jangombe, Kwahani, Kikwajuni na Magogoni. Mtafiti aliamua kuteua watafitiwa katika eneo hilo kwa sababu kuwa lina matumizi makubwa ya vazi la kanga ambalo ndilo msingi wa data za msingi zilizotumika katika tasinifu hii. Mbinu ya uteuzi lengwa ilitumika kupata makundi yaliyolengwa katika vijiji vilivyobainishwa. Hivyo mtafiti aliamini kuwa ndipo atakapoweza kupata data anazozihitaji.

## 3.4.1 Uteuzi Lengwa

Ingule (1988) anaifasili sampuli kuwa ni kundi dogo ambalo ni kiwakilishi cha kundi kubwa. Sampuli ni kudi dogo la watafitiwa waliochaguliwa kuwakilisha sifa mbalimbali na tabia za kundi zima ambazo humsaidia mtafiti kupata taarifa kutoka sampuli hiyo ili atoe majumuisho ya utafiti wake. Hivyo, utafiti huu utatumia sampuli lengwa ambayo baadhi ya wakati hujulikana kuwa ni sampuli madhumuni. Cresswell (2000) anaichambua sampuli madhumuni kuwa ni aina ya sampuli ambayo mtafiti huteua watafitiwa wake akiwa anatambua kuwa watamsaidia kupata data anazohitaji ili kujibu maswali yake ya utafiti. Mtafiti ameteua sampuli hii ili kupata jawabu za maswali yake ya utafiti. Hivyo, mtafiti aliteua ndoa kumi zenye uke wenza kutoka kila mtaa uliotajwa katika utafiti huu.

## 3.5 Usampulishaji

Usampulishaji ni mchakato unaohusisha mbinu mbalimbali za uteuzi wa watafitiwa kwa lengo la kuupatia utafiti taarifa ambazo zinatumika kwa kutoa majumuisho yanayowakilisha kundi kubwa la watafitiwa, (Kothari, 2004). Usampulishaji ni kitendo cha kuteua washiriki katika kundi kubwa la watafitiwa ili kupata idadi ndogo ya watafitiwa watakaotumika katika kutoa data za utafiti. Katika utafiti huu, mtafiti alitumia mbinu lengwa ili kuweza kupata wanandoa walio katika uke wenza. Mtafiti alitumia mbinu ya usampulishaji tajwa ili kuzibaini familia zenye uke wenza zilizopo katika maeneo ya utafiti.

## 3.6 Aina ya Utafiti

Utafiti huu ni wa maskanini. Data za msingi zilikusanywa katika mkoa wa Mjini Unguja, katika mitaa ya Jangombe, Kikwajuni, Magogoni na Kwahani. Eneo hilo liliteuliwa kwa kuwa lina mawanda ya kutosha kupata data zilizolenga kukidhi mahitaji ya utafiti huu. Pia, mtafiti alidurusu nyaraka mbalimbali katika maktaba ya Chuo Kikuu Huria cha Tanzania iliyopo katika mkoa wa Mjini Zanzibar, maktaba Kuu ya Zanzibar, maktaba ya Chuo cha Mwalimu Nyerere, iliyopo Bububu Zanzibar, pamoja na maktaba ya SUZA ili kupata data za upili kwa ajili ya urejelezi, ufafanuzi na kuthibitisha data za msingi. Maktaba hizi ziliteuliwa kwa kuwa zina machapisho ya kutosha yaliyohusiana na mada ya utafiti ulifanyika.

## 3.7 Vyanzo vya Data

Data za msingi hurejelea data zilizokusanywa kwa mara ya kwanza kabisa katika utafiti fulani. Aidha, ni zile ambazo hazijawahi kukusanywa kwa ajili ya utafiti kama anaofanya mtafiti wakati huo (Kombo na Trumph 2006 & Benard, 2012). Katika utafiti huu mtafiti alikusanya data za msingi katika mkoa wa Mjini Unguja, katika mitaa ya Jangombe, Kikwajuni, Magogoni na Kwahani. Data za msingi katika utafiti huu ni semi zilizokusanywa katika mitaa iliyobainishwa. Mbinu za mahojiano, ushuhudiaji na usaili zilitumika katika ukusanyaji wa data za msingi za utafiti uliofanyika.

## 3.8 Mbinu za Ukusanyaji wa Data

Katika utafiti huu data zilikusanywa kwa kutumia mbinu za maskanini. Data zilikusanywa kwa mbinu za ushuhudiaji, mahojiano na usaili.

## 3.8.1 Ushuhudiaji

Ushuhudiaji ni njia moja wapo ya ukusanyaji wa data ambayo mtafiti huitumia katika utafiti, (Mulokozi, 2010). Katika njia hii mtafiti hulazimika kwenda katika eneo husika na kushuhudia kile anachokitafiti. Katika mbinu hii, mtafiti alifuatilia ushuhudiaji kupitia vipindi vinavyotayarishwa na vyombo vya habari vinavyohusu mada husika, pamoja na kupitia kwa wakewenza kutoka katika mitaa ya jangombe, Kwahani, Kikwajuni na Magogoni, ili kukamilisha malengo ya utafiti huu.

## 3.8.2 Mahojiano

Mbinu hii humruhusu mtafiti kukusanya data akiwa ana kwa ana na mtafitiwa. Mtafiti huuliza maswali na kurikodi katika daftari la kumbukumbu au kinasa sauti. Mahojiano ni mbinu ya kukusanya data inayohusu mchakato wa kuuliza maswali (Kothari, 1990). Mtafiti anaweza kufafanua maswali ambayo hayaeleweki na mtafitiwa. Uteuzi wa mbinu hii ni kwa sababu itamsaidia mtafiti kupata watafitiwa wanaojua kusoma na kuandika na wasiojua kusoma wala kuandika, pia itamsaidia mtafiti kupata taarifa za uhakika kwa kuwa anategemea kupata mashirikiano mazuri na watafitiwa. Hii ndio mbinu aliyotumia mtafiti katika kupata data zake, aliwahoji wakewenza mbalimbali na kupata taaifa mbalimbali zinazohusu uke wenza wao, mbinu hii ilitumika kwa kiwango kikubwa zaidi kwani ndiyo iliyompa mtafiti urahisi zaidi katika kupata taarifa za awali na uhakika wa anachokitafuta.

## 3.8.3 Hojaji

Dodoso ni njia ya ukusanyaji wa data ambayo mtafitiwa ndiye hujaza majibu kulingana na utafiti unaohitajika (Kothari, 2009). Hojaji ni njia ya kutumia orodha ya maswali yaliyoandikwa au kuchapwa yanayotakiwa kujibiwa na kutolewa taarifa (Ennon 1998). Hivyo, hojaji ni karatasi yenye orodha ya maswali ambayo humuongoza mtafiti katika kukusanya data aitakayo. Maswali hayo hulenga vipengele mbalimbali vinavyohusiana na data inayokusanywa. Mbinu hii hujikita na watafitiwa wanaojua kusoma na kuandika tu. Katika utafiti huu, mtafiti alitumia mbinu hii ambayo ilichanganya maswali ya aina mbalimbali na kumuwezesha mtafiti kupata data zinazohusiana na malengo mahsusi ya utafiti.

## 3.9 Uchambuzi wa Data

Young (1984) anaeleza kuwa uchambuzi wa data ni kitendo cha kufupisha na kupangilia vizuri data zilizokusanywa kwa namna ambayo ilimsaidia mtafiti kujibu maswali yake ya utafiti. Katika utafiti huu, mtafiti alitumia mbinu ya kimaelezo katika kuchambua data za utafiti. Kothari (2004) anafafanua kuwa mkabala wa uchambuzi data wa kimaelezo huonesha jinsi watu wanavyofikiria, na kuhisi jambo fulani. Katika tasnifu hii mbinu ya uchambuzi wa kimaelezo ilitumika kuchambua data kwa mfumo wa maelezo bila kufuata taratibu za kitakwimu. Mbinu hiyo ilimpa mtafiti fursa ya kuvielewa vipengele vilivyolengwa na kushughulikiwa katika kazi inayochunguzwa. Mtafiti alipata fursa ya kuichunguza semi katika vazi la kanga kwa kuzingatia malengo mahsusi ya utafiti. Data zilibainishwa katika makundi kulingana na malengo mahsusi yaliyoelezwa. Hatua ya mwisho ilikuwa ni kuzifanyia mjadala na kuziwasilisha data za utafiti uliofanyika kwa kuzitolea maelezo ili kujibu maswali ya utafiti.

## 3.10 Ubora na Kuaminika kwa Data

Ubora na kuaminika kwa mbinu za ukusanyaji na uchambuzi wa data ni utaratibu unaowezesha kupatikana kwa data sahihi na za kuaminika (Kothari, 2004). Ubora wa mbinu za ukusanyaji na uchambuzi wa data huwezesha kupatikana kwa data sahihi. Ili kufanikisha upatikanaji wa data bora, halali na sahihi, data zilikusanywa kwa mbinu za ushuhudiaji, mahojiano na usaili. Mbinu za kimaelezo ilitumika katika uchambuzi wa data. Upungufu wa mbinu moja ulikamilishwa na ubora wa mbinu nyingine. Mjadala kuhusu ubora na uhalali wa mbinu zilizotumika ulifanyika baina ya mtafiti na msimamizi wake. Pia, usahihi wa data ulihakikiwa kwa kutumia nadharia iliyoongoza mjadala wa data, mbinu za ukusanyaji na uchambuzi wa data zilizotoa majibu yaliyolingana.

## 3.11 Maadili ya Utafiti

Kumar (1999) anaeleza kuwa maadili ni neno pana linalorejelea kuheshimu taratibu, miiko, mila na desturi mbalimbali katika jamii. Hivyo, katika utafiti huu, mtafiti alijitahidi kuzingatia na kufuata miiko, taratibu, mila na desturi za jamii husika, ili kuweza kukusanya data katika maktaba kwa kupitia madondoo, vitabu ili kumuwezesha mtafiti kupata usahihi wa data na si vyenginevyo.

## 3.12 Hitimisho

Sura hii imeeleza ukusanyaji na uchambuzi wa data za utafiti. Kimsingi, vipengele vilivyojumuishwa ni eneo la utafiti, usanifu wa utafiti, sampuli ya utafiti, vyanzo vya data. Vile vile, kuna kipengele cha mbinu za ukusanyaji wa data ambapo ndani yake kuna mbinu ya ushuhudiaji, mahojiano hojaji na kusoma machapisho maktabani. Pia mtafiti ameelezea mkabala wa uchambuzi wa data, usahihi wa data na maadili ya utafiti.

# 

# SURA YA NNE

# UWASILISHAJI, UCHAMBUZI WA DATA NA MJADALA WA DATA

## 4.1 Utangulizi

Sura hii inahusu uwasilishaji na uchambuzi wa data za utafiti kwa madhumuni ya kukamilisha malengo ya utafiti huu. Uwasilishaji na uchambuzi wa data za utafiti umefanywa kwa kuzingatia malengo mahususi. Sura hii imewasilishwa kulingana na malengo mahsusi ya utafiti. Lengo la kwanza lilihusu kubainisha semi zilizoandikwa katika vazi la kanga, lengo la pili lilihusu kutathmini dhamira za semi zinavyoibua migogoro kwa uke wenza katika vazi la kanga na lengo la tatu lilihusu kuthibitisha uhusiano wa semi za kanga na migogoro ya uke wenza. Kwa hiyo, data za utafiti huu zimewasilishwa kwa kufuata mpangilio wa malengo mahsusi ya utafiti.

## 4.2 Semi katika Vazi la Kanga Mjini Unguja

Lengo mahsusi la kwanza la utafiti huu lilikuwa ni kubainisha semi zilizoandikwa katika kanga Mjini Unguja. Ili kulifikia lengo hili mtafiti alizitalii data za utafiti huu na kuzibainisha kutegemea muktadha ya matumizi. Katika kuzibainisha semi hizo mtafiti alibaini kuwa zipo semi zilizoandikwa ambazo katika kanga ambazo zimekuwa zikitumika ili kusawiri miktadha tofauti. Kwa hivyo, semi hizo ziliweza kubainishwa huku baadhi zikiingia katika kategoria zaidi ya moja kutokana na matumizi changamano ya matumizi yake katika jamii.

## 4.2.1 Semi Zinazoonesha Utabaka

Utabaka ni makundi ya watu yaliyomo katika jamii. Makundi hayo huweza kuwa yanatokana na tofauti ya kipato, elimu ama ujinsia (Jilala, 2016). Data zilizokusanywa na mtafiti zinaonesha kuwa katika kanga kuna semi ambazo mtafiti anaweza kuziweka katika tapo la semi zinazosawiri utabaka katika jamii. Kutokana na utafiti uliofanyika, mtafiti amebaini kuwa tapo la kwanza la semi zilizoandikwa katika kanga za jamii ya watu wa Mjini Unguja ni zile ambazo huonesha matabaka yaliomo katika jamii hiyo. Mfano wa semi hiyo ni ule unaosema “*Cha bwana hakiombwi*”. Msemo huu hutumiwa na jamii ili kuonesha namna jamii ilivyogawika kitabaka. Picha tunayoipata kupitia msemo huu ni kwamba tabaka la juu ambalo linawakilishwa na ishara ya `bwana` kuwa limetokana na mume au mtu mwenye nacho na kwamba chake hataki kukigawa kwa watu wasiokuwa nacho yaani watu wa chini.

Vile vile, methali isemayo “*Aliyejuu mngoje chini*” inaonesha namna jamii ilivyo na utabaka kutokana na vyeo. Kutokana na methali hii jamii inaonesha kuwa cheo ni nafasi ya muda. Hivyo, ipo siku yule aliye juu atakuwa katika tabaka la chini na hivyo kubakia akijuta kutokana na yale aliyowatendea tabaka la chini. Vile vile, semi inayosema “*Zimwi likujualo halikuli likakwisha”* unaonesha namna ndugu na jamaa walivyo na msaada mkubwa katika maisha ya kila siku. Mtafiti alichokibaini kupitia semi hizi ni taswira ya mawazo ya Marx (1977) kwamba utabaka ulijikita katika mifumo ya uzalishaji mali ambao uliendelezwa na tabaka la juu.

Pia, Wafula (1997) anaeleza kuwa fikra ya utabaka haipatikani katika watu wa kabila au rangi moja tu; bali inapatikana katika kizazi chochote cha mtu ambapo mazingira yatatokezea kuchochea kuchipuka na kushamiri kwake. Hii ni kusema kuwa hata jamii ya Wazanzibari nayo inakabiliwa na tatizo la utabaka kutokana na kile kinachojidhihirisha katika semi hizo. Suala la utabaka haliishii hapo tu, bali pia katika ndoa. Pia, hujitokeza hususani ndoa za uke wenza, utabaka huo hujitokeza baina ya mume na wake zake aidha mke wa awali ama mke wa pili.

Kutokana na data alizozikusanya mtafiti alifanikiwa kugundua semi namna zinavyosawiri suala la utabaka. “*Mimi ni jabali changarawe sizijali*” inaonesha namna tabaka lenye nguvu linavyoendeleza ukandamizaji dhidi ya tabaka la chini kutokana na nguvu lilizonazo nahii inonesha ni jinsi gani walio juu hawawajali walio chini na bado wanashikilia msimamo wao juu nguvu walizo nazona pia hawataki kubadilika.

Kwa ujumla, nadharia ya Usosholojia kama inavyohusiana na mwenendo wa wanajamii kusema kuwa suala la utabaka kama linavyodhihirika katika semi hizi linaonesha kuwa ya maisha ya jamii ya Wazanzibari ambao kama zilivyo jamii nyingi ulimwenguni imekabiliwa na suala la utabaka kuona kwamba ndani ya jamii zetu tunayoishi binaadamu wanatengeneza utabaka ambao unaweza kuwagawa wanajamii wenyewe na kujengeana chuki jambo ambalo baadae huzua chuki na fitna kubwa ndani ya jaamii yenyewe jambo hili hupelekea mgogoro mkubwa ambapo dini zote zinakemea uvunjwaji wa amani ndani ya nchi.

## 4.2.2 Semi za Umoja na Mshikamano

Data zinaonesha kuwa zipo semi katika kanga za jamii ya Wazanzibari ikiwemo unguja mjini ambazo zinalenga kujenga umoja na mshikamano katika jamii. Mifano ya semi hizo ni ule usemao “*Umoja ni nguvu”* ambao umeandikwa katika kanga za wanawake wenye kutumiwa ambao usemi huo unaashiria umoja ni nguvu na utengano ni udhaifu inayopatikana katika vitongoji vya Kwahani na maeneo kadhaa ya Mjini Unguja ambapo kanga hizo huvaliwa. Kutokana na matokea ya data za utafiti, Mtafiti alibaini kuwa wanandoa hutumia usemi huu ili kumuhamasisha mwenza wake washikamane ili waweze kuleta maendeleo na kujenga familia iliyo bora. Mfano mwengine wa semi wenye kuingia katika kategoria hii ni ule unaosema “*Penye wengi pana mengi*” huu pia wanautumia wanajamii kuhamasishana suala la umoja na mshikamano miongoni mwa wanajami ambapo wanawake wa Mjini Unguja hununua kanga zenye majina hayo kwa mapenzi wakati mwengine kwa kufuata majina au rangi za kanga ambapo wanawake wenyewe husema ni mji.

## 4.2.3 Semi za Imani

Tapo jengine la semi zinazochorwa katika kanga za Mjini Unguja ni semi zinazosawiri masuala ya imani. Moja ya semi hizo ni ile isemayo“*Tunaomba salama,*” **“***Mungu atosha***.”** Katika semi hii mtafiti alibaini kuwa wanawake pia hutumia semi za kanga kuonesha Imani aliyonayo kwa mungu. Kwamba Mungu ndie mwenye uwezo wa kumtosheleza mtu juu ya kila kitu. Kihistoria semi hii hutumiwa na wanajamii ambao wanaamini Mwenyezi Mungu mmoja kama ilivyo kwa wanajamii wa Kisiwa cha unguja na hata maeneo hayo ya mjini kama vile kwa Jangombe, Kikwajuni, Magogoni na Kwahani. Msemo mwengine ambao mtafiti alibaini umechorwa katika kanga za nyumba za vijijini za jamii ya Unguja ambao unasawiri suala la imani ni ule usemao “*Mungu mkubwa*” Pia Msemo huo unaonesha uwezo wa Mungu. *“Aso mtu ana mungu”* huu unaonesha kuwa wanadaamu wanaamini mungu yupo kwa wote wala hamtupi mja wake.

Kwa ujumla, tunaporejelea nadharia ya Usosholojia kama nadharia hiyo inavyoelezwa na Wafula (2007) mtafiti anapata fursa ya kuziweka semi hizo katika kundi la semi zinazojadili suala la imani kuhusu uwezo Mungu ama uhusiano uliopo kati ya mtu na Mungu. Matokeo haya yanaonesha kuwa imani ni moja kati ya suala linalojibainisha miongoni mwa wanajamii ya jamii husika. Hata katika ndoa, wanandoa wanapokuwa na imani ya mungu basi ndoa huwa na amani na furaha.

## 4.2.4 Semi za Kuhamasisha Kazi

Aina nyingine ya semi zinazochorwa katika kanga za wakewenza katika jamii ya Wazanzibari ni zile zinazohamasisha kazi. Semi hizo huwa na dhima ya kuonesha umuhimu wa kufanya kazi ili kujenga jamii mpya endelevu. Mfano wa semi hizo ni methali inayosema “*Mtaka cha mvunguni sharti ainame*”. Methali hii mtafiti amebaini kuwa wanjamii wanaitumia kwa kuhamasishana kufanyua kazi ili kufikia malengo waliyojiwekea. Msemo mwengine ambao huweza kuekwa katika mfano wa methali zinazojadili suala la kazi ni pamoja na methali inayosema “*Ukiona vyaelea ujue vimeundwa*”. Mtafiti amegundua kuwa wanajamii hutumia semi hii kwa kufanya ari anaposema ukiona vyaelea ana maana ya kwamba unapoona mafanikio na `vimeundwa` ana maana ya kwamba mtu alifanya juhudi katika kazi hadi kufikia hatua hiyo ya mafanikio.

Vile vile, data zinaonesha kuwa katika baadhi ya kanga za jamii ya Wazanzibari kuna msemo unaoeleza *“Lima juani ule kivulini”***“***Lamnyonge haliendi joshi***”** ambao hizi pia imeonesha kuwa intumika katika miktadha ya kufanya kazi. Semi hizo hutumiwa katika miktadha ya kazi ili kutekeleza jukumu muhimu kama mwanajamii. Mawazo haya yanasahadidiwa na Jesse (2018) anapoeleza kwamba kazi ni kipengele kimoja cha kijamii. Anaendelea kueleza kwamba mifumo ya kiuchumi hufungamana na elimu na kazi. Kuhusu kazi wale wenye kipato cha chini hujikuta wakifanya kazi za watu wa hadhi ya chini na wale wenye kipato hujikuta wakifanya kazi za watu wenye hadhi ya juu. Huo ndio mtindo wa maisha katika jamii yoyote.

## 4.2.5 Semi Zinazokosoa

Moja kati ya kazi ya fasihi ni kuikosoa jamii katika vipengele mbalimbali vya maisha (Mulokozi, 1996). Hivyo, data zilizokusanywa na mtafiti anaonesha kuwa katika kanga za wanawake wa Mjini Unguja kuna majina ya kanga au semi za kanga ambazo zinaweza kubainishwa na kuwekwa katika tapo hili. Mifano ya semi zenye kusawiri dhima hii ni pamoja na methali inayosema “*Nilijua roho zitawauma*”. Kupitia msemo huu watu wanakosolewa kutokana na tabia chuki na choyo.

Mfano mwengine wa semi inayopatikana katika kanga za wanawake wa jamii ya Wazanzibari yenye kuingia katika kategoria hii ya semi ni ule unaosema “*Usilolijua litakusumbua*”**.** Katika msemo huo wanajamii wanakosolewa kufanya maamuzi kuhusu jambo lolote wasilolijua kwani huweza kufikia maamuzi yasiyo sahihi. Hivyo, kutokana na matokeo hayo ipo haja ya kufanya uchunguzi kuhusu maamuzi yanayofanyika ili kuepuka kukosea kwenye maamuzi hayo. Vilevile, semi inayosema “*Usijaze masusu kwa mambo yasiyokuhusu*” mtafiti kuwa wanawake wanatumia msemo huu kuwakosoa wanajamii wenye tabia ya kujiingiza katika kila jambo ambalo kamwe haliwahusu. Picha ya `kujaza masusu` inayojengwa katika semi hii inamaana ya tabia ya baadhi ya watu kuchukua maneno kutoka kwa mtu au kundi la watu na kuyapeleka kwa mtu au watu wengine kwa nia ya kuwagombanisha. Hivyo kupitia msemo huu unawataka wenye tabia kama hiyo kuacha mara moja.

Aidha, usemi unaosema “*Sema nao, cheka nao, kusema ndio kazi yao*” huu ni usemi pia uliotokana na data za utafiti unaotumiwa na wanajamii ili kukosoa baadhi ya wanajamii kuhusu suala la kusengenya. Pia, mtafiti amebaini msemo unaosema “*Munajenga nyumba zenu hamuzitii penu*, *mutasema wapi vichakaa vyenu?”* pia ni miongoni mwa semi inayotumiwa na wanajamii ili kulenga kufichua tabia mbaya za baadhi ya watu wenye tabia ya kuwasema wengine. Mwisho, usemi unaosema “*Kila* *waonalo wasema na hili kaseme”* huu pia hutumiwa na jamii ya Kizanzibar kwa lengo la kukosoa jamii kutokana na tabia ya baadhi ya watu kusema kila kitu wanachokiona. Kwa kutumia nadharia Usosholojia ni kwamba semi zilizochorwa katika kanga zinaingia katika tapo la methali zenye kuikosoa jamii. Jamii ya Wazanzibari kama zilivyo jamii nyingine ulimwenguni imekuwa ikifanya matendo yanayokubalika na yale yasiyokubalika na wanajamii hao.

Ili kuyakosoa matendo hayo watu hutumia maandishi ya kwenye kanga za wanawake, semi katika magari semi katika magari lakini lengo la semi zote hizo ni moja tu, ambapo dhamira za semi hizo huikosoa jamii huhimiza kazi huchochea masuala ya kiuchumi katika jamii ingawa wakati mwengine wanawake huitumia fursa hiyo kama kipigo cha mwanamke mwenziwe kuonesha hisia za uke wenza au kutoa hisia zao kuhusu mambo mbali mbali katika jamii zao wanazoishi. Katika ndoa, hususani za uke wenza wanandoa wanapaswa kukinai na kidogo anachokipata, sio vyema kuoneana choyo na kuanza kusambaziana ubaya kwa watu.

## 4.2.6 Semi Zenye Kukejeli

Vile vile, data zilizokusanywa na mtafiti zinaonesha kuwa zipo baadhi ya semi zilizoandikwa kwenye kanga ambazo zinaweza kuingia katika kategoria ya semi zenye dhima ya kukejeli baadhi ya matendo ya wanajamii. Mifano ya semi hizo ni “*Utajiju***”** ambaomtafiti amebaini kuwa hutumika kwa kumkejeli mtu aliyefanya jambo bila ya kuzingatia athari zake na hatimae akapata matarajio hasi. Pia, semi inayosema *“Bure mnajipa dhiki”* pia wanawake huitumia kuwakejeli watu ambao hushughulikia jambo ambalo hawawezi kulifanya ambapo mtu huyo anafatilia mambo ya watu na kupoteza muda wake bure bila faida yoyote. Semi nyingine inayoingia katika kundi hili ni ile inayosema “*Bora adui shetani kama adui kiumbe”*. Semi hii mtafiti amebaini wanawake huitumia kumkejeli mtu mwenye tabia ya uadui na kulinganishwa na shetani ambapo mtu huyo anaonyeshwa kuwa huwa ni mbaya kulikoni hata huyo shetani. na semi inayosema “*Bure munajipa dhiki kujikwaa na vizingiti linalowakera ni lipi*” mtafiti amebaini kuwa nayo inalengo la kuwakejeli wenye tabia ya kuchunguza mienendo ya watu wengine kwa muelekeo hasi.

Katika kundi hili la semi zinazokejeli matendo yasiyokubalika yanakejeliwa kwa kutumia semi kama hizi zinazoandikwa katika kanga ambapo semi hizi hutoa picha ya maisha ya wanajamii hao ambayo ni kwamba baadhi ya matendo ya wanajamii si yenye kukubalika. Kwa kutumia nadharia ya Usosholojia inayozungumzia mazingira ya wanajamii na maisha yao ya kila siku na inayompa fursa mtafiti kuihakiki kazi ya fasihi kuihukumu kazi ya fasihi anayoisoma kutegemea na tajriba ya jamii mambo mbalimbaliikiwa ni pamoja na migogoro. Kwa hivyo, tunatakiwa tujifunze na tuwe makini kwani maisha yetu ya kila siku yanahitaji mashirikiano ya kweli ili kujenga udugu na upendo na kwamba uke wenza si uhasama tunaona kwamba wanajamii wanapokaa pamoja hujitokeza kutofautiana kwa hivyo yanapojitokeza hayo tuyatatue kwa njia za busara..

## 4.2.7 Semi za Utamaduni

Khamis (2016) anaeleza kuwa dhana ya utamaduni ni jumla ya maisha ya watu katika jamii au jumuia zao katika hali ya kutumia mawazo na vitu katika mazingira yao. Maisha hayo yanajumuisha vipengele vya utamaduni kama mila, silka, desturi, imani, itikadi na jadi za watu katika mazingira yao mahususi ya nchi yao. Anaendelea kueleza kwamba pamoja na ujumla huo wa utamaduni katika nchi moja kunajitokeza tofauti ndogo ndogo za utamaduni kati ya mkoa na wilaya au kijiji na kijiji.

Moja kati ya semi ambayo mtafiti amefanikiwa kuikusanya katika data zake ni ile inayosema “*Bibi ukunae nazi nywele zako zipo wazi”* usemi huu pia umeandikwa katika kanga. Kwa mujibu wa semi hii mtafiti amebaini kuwa semi hii inaonesha utamaduni wa jamii wanawake ambapo wanatahadharishwa wanapokuwa wanafanya kazi zao za ndani wasijisahau na kwamba kujisitiri ni moja katika utamaduni wa Wazanzibari na pia kila mmoja ana maumbile yake. Hivyo, watafitiwa waamini kuwa nywele ni uchi hazipaswi kuonyeshwa kila mtu labda mume hivyo wanawake hapa wanaaswa wajisitiri. Pia mtafiti amebaini Semi isemayo “*Siri ya ndani usiitoe njiani”* ama mwengine *“Maisha siri”* ni mfano mwengine wa semi zinazo andikwa katika kanga wanazovaa Wazanzibari wa shamba na wa mjini usemi huu unaingia katika semi za utamaduni kwani jamii hii inaamini kuwa maisha ni siri ya mtu binafsi, kuhusu kupata au kukosa hakuna haja ya kusimulia kupata au kukosa ni sehemu ya maisha na kwamba mambo ya nyumba kunga makuti kuungaunga.

Pia Semi nyingine ambazo zinaingia katika kategoria hii ambazo mtafiti amefanikiwa kuzikusanya kwa watafitiwa wake katika semi za utamaduni ni pamoja na “*Usimnunie sisimizi sukari haimalizi”* na “*Ukijali tutakujali usipotujali potelea mbali”.* Kwa ujumla mtafiti anaporejelea nadharia ya Usosholojia inayompa msomaji kuichambua jamii yake kulingana na miktadha baadaya kuziangalia semi hizo ambazo zinatoa picha halisi ya maisha ya jamii ya Kizanzibari, mtafiti anaona kwamba furaha ya maisha ya wanajamii ni kukuza na kuthamini utamaduni wao. Jamii inapaswa kukosolewa inapojisahau semi hizi ni fundisho tosha na tusichoke keleweshana kwa busara ili tufikie malengo yao na kwamba kuiga mambo yenye faida kweo na sio kila jambo linalotoka nje ni jema kuchague mambo ambayo dini imeyakubali kwani dini ni utamaduni unaokubalika ambao umeridhiwa na Mungu.

## 4.2.8 Semi za Mapenzi

Mapenzi ni hisia nzito ya moyoni inayomfanya mtu avutiwe, athamini na ajali mtu, kitu au jambo (BAKIZA, 2010). Data zilizokusanywa na mtafiti zinaonesha kuwa katika kanga nyingi zinazovaliwa na wanawake wa Kizanzibari kuna semi ambazo zinasawiri miktadha ya mapenzi. Kwa mfano, usemi unayosema “*I love you”* ambao uko katika lugha ya Kiengereza wenye maana ya ‘Nakupenda’ huu wanawake huutumia kuonesha hisi za mapenzi kwa wenza wao. Pia, semi inayosema “*Tulia tuishi wazuri haweshi”* ni mfano mwengine wa semi inayopatikana katika kanga wanazovaa wanawake wa mjini na hata shamba. Usemi huu umempa mtafiti picha ya hisia za mwanamke ambaye analengo la kumnasihi mume wake atulize mapenzi yake kwake kwani wazuri katika jamii ni wengi. Semi nyingine zinazoingia katika kundi hili la semi za mapenzi ni “*Furaha yako ni* *yangu”*, *“Nina weye” tu* ambapo mapenzi yanayosawiriwa hapa ni yale ya kutoa ithibati kwamba hakuna mwengine katika penzi hilo.

Mwisho, semi inayosema “*Nimekichomeka kisu na mpini hata mukisema iwe nini*?” Hizi ni miongoni mwa semi ambazo amezibaini mtafiti zinazochorwa katika kanga ili kuonesha kuwa mapenzi ya dhati hayawezi kutenganishwa. Semi hizi ni sehemu ya kipengele cha jamii ambacho kinaakisiwa katika jamii. Ukweli ni kwamba kwa kutumia nadharia ya Usosholojia kuwa haiwezekani kutenganisha mapenzi na jamii kwa sababu ni kipegele kinachoashiria utamaduni wa jamii husika kwamba mapenzi ni moja ya kigezo cha utamaduni (Jessee, 2018).

## 4.2.9 Semi Zinazoifunza Jamii

Moja kati ya kazi kuu za fasihi ni kutoa mafunzo katika jamii (Mulokozi, 1996). Hivyo basi, data zilizokusanywa na mtafiti zinaonesha kwamba katika kanga za jamii ya Wazanzibari zipo semi zinazoweza kuekwa katika kundi la semi zinazoifunza jamii. Katika semi hizo mtafit amebaini kwamba katika semi kunapatikana mafunzo tofauti katika miktadha ya maisha ya kila siku. Kwa mfano, *Ukimnunia jirani uombe chumvi kwa**nani*?Ni semi ambayo mtafiti amegundua kuwa hutumika kutoa mafunzo kuhusu umuhimu wa kuishi vizuri na majirani. Vile vile, katika miktadha ya maisha ya ujirani kunatumiwa semi isemayo “*Usimuogope mbwa mwenye meno, muogope jirani mwenye maneno”.* Kupitia semi hii pia mtafiti amegundua kuwa jirani anaweza kugeuka jirani kuwa sawa na adui kutokana na kutumia maneno vibaya. Amebaini ya kwamba hususani kwa wakewenza, majirani mara nyingi ndio chanzo cha kuanza uhasimu kwa wenza, hivyo wanajamii hutumia semi hizo kwa kuwa makini na kuwatambua vyema majirani. Usemi mwengine wenye kufunza ni “*Palipo riziki hapakosi fitina”* pia amebaini matumizi ya usemihuu kuwani vyema kutambua kuwa kwenye jambo la manufaa lazima kuna watu watachukizwa na kufanya wanayoweza, kwa hivyo wanaasana kuwa ni lazima kuwa makini na unayoyafanya katika mazingira yanayowazunguka.

Kwa kutumia nadharia ya Usosholojia mtafiti amebaini kuwa semi zilizobainsihwa katika sehemu hii zimeakisi mafunzo katika miktadha ya maisha ya wanajamii. Hali hii ndiyo inayoelezwa na Njogu na Chimerah (1999) kwamba fasihi na mwanafasihi ni vitu viwili ambavyo haviwezi kujitenga na matukio ya jamii husika. Hii inatokana na ukweli kwamba wanajamii hujifunza kupitia tanzu mbalimbali za fasihi.

## 4.3 Dhamira za Semi Zilizoandikwa katika Vazi la Kanga

Lengo mahususi la pili la utafiti huu ni Kufafanua dhamira za semi za kanga zinavyoibua migogoro ya uke wenza katika jamii ya mjini Unguja. Fasihi inatumiwa kama kioo ambapo humulika vipengele vya maisha vya jamii inayohusika. Hivyo, data zilizokusanywa na mtafiti zinaonesha ni jinsi gani semi hizo za kanga zinavyoibua dhamira mbalimbali. Dhamira hizo ndio huleta migogoro kutokana na tofauti za ufahamu za muhusika na kama kawaida wanawake wanapoolewa na mume mmoja kila mmoja katika hao hujiona bora kuliko mwenzake aidha hujiona kama kwamba anapendwa zaidi na mume huyo na kwa mantiki hiyo ndipo mara nyingi hutokea kurushiana maneno na hapo ugomvi hutokea baina ya wakewenza.

## 4.3.1 Kujifunza Kukinai

Dhamira nyingine inayojidhihirisha katika semi zilizoandikwa katika kanga za Mjini Unguja katika kukusanya data ni ile ya kuifunza jamii. Katika semi hizo mtafiti amebaini kuwa kuna dhamira ya kuwafunza wanajamii ili kuwa katika jamii yenye muelekeo uliobora na yenye kukubalika. Miongoni mwa semi zilizoandikwa katika kanga katika maeneo ya Jang’ombe na vitongoji vyake ni “*Pita na zako.*” Kupitia msemo huo, jamii inaelimishwa umuhimu wa kutoshughulikia kila linalotokea katika jamii hasa lile ambalo halina mchango chanya katika jamii. “*Bora utajiri wangu kuliko utajiri wa mwezangu*,” ni semi inayowafunza wanajamii umuhimu wa kukinai na ulichonacho na kutokufatitilia cha mwezako.

Pia, katika msemo unaosema “*Maisha siri*”una lengo la kuifundisha jamii kuhusu suala la maisha. Mafunzo yanayojitokeza hapa ni kwamba maisha ni suala la mtu binafsi, hivyo linabakia kuwa ni siri ya mtu anayehusika na maisha hayo. Kitendo cha kusimulia kila kipengele cha maisha kwa kila mwanajamii hakikubaliki. Hivyo, kupata au kukosa kunatakiwa mtu ajue yeye mwenyewe tu. Msemo unaosema kuwa, “*Usimuogope mbwa mwenye meno, muogope jirani mwenye maneno”* pia msemo *huu mtafiti amebaini kuwa* unaifundisha jamii kuhusu uhusiano wa maisha miongoni mwa majirani. Msisitizo unaotolewa kupitia msemo huu ni kwamba majirani wawe na matumizi mazuri ya maneno ili kuimarisha uhusiano mwema. Kama inavyoelezwa kuwa maneno ndio msingi wa uhusiano huo. Kutokana na umuhimu huo, TAKILUKI (2002) katika shairi la “*Ulimi*” wanaeleza namna matumizi mazuri ya maneno yanavyoweza kumfanya mtu kuwa na mvuto kwa watu na kwa upende mwengine matumizi hayo ya maneno yanavyoweza kuharibu uhusiano na kuwafanya watu kuwa maadui.

Vile vile, kupitia msemo “*Ukimnunia jirani uombe chumvi kwa nani*?” kunajichomoza dhamira ya kuielimisha jamii kuhusu suala la ujirani mwema. Kila mwanajamii anasisitizwa kumtendea wema jirani yake. Hiyo ni desturi ambayo inahimizwa na jamii na hata katika maandishi yanayohusiana na imani za kidini. Kwa mfano, katika dini ya Kikristo *Bibilia* kunahimizwa kitabu cha *Warumi* (uk 13) bibilia inasema pendo halimfanyii jirani jambo baya, Warumi aya ya 10 inasema majirani kutendeana wema kama mtu anavyojitendea yeye mwenyewe. Katika kazi za fasihi andishi, pia dhamira hii ya ujirani mwema imekuwa ikijadiliwa na baadhi ya waandishi wakiwa na lengo la kuhimiza ujirani mwema.

Kwa mfano, Mbogo (2002) katika riwaya ya *Watoto wa Mamantilie* (2002) anaonesha namna mhusika Zenabu alivyomsaidia Zita, mtoto wa jirani yake baada ya kung’atwa na mbwa. Zenabu aliamua kumpeleka Zita hospitali kutokana na wazazi wake hawapo nyumbani wakati lilipotokea tukio. Katika kukosoa majirani ambao wanawafanyia ubaya majirani wao, kuna msemo ambao mtafiti amepata katika data zake ukieleza kwamba “*Usimuogope mbwa mwenye meno, muogope jirani mwenye maneno*” Kupitia msemo huu, majirani wanaonywa kuwa makini na kuchukua tahadhari kubwa kwa majirani wenye maneno machafu dhidi ya majirani wao.

Vile vile, data zilizokusanywa na mtafiti zinaonesha kuwa misemo iliyoandikwa kanga zina dhamira ya kuwaelimisha wanajamii kuhusu falsafa ya mapenzi. Suala hili la mapenzi linajitokeza katika msemo unaosema “*Wazuri haweshi*” ambapo unalengo la kuwafundisha wanajamii kuwa watu wenye maumbo mazuri na ya kuvutia ni wengi katika jamii. Hivyo hawezi kutokea mtu kuweza kumaliza wazuri wote hasa katika mahusiano ya mapenzi nandoa. Kutokana na ukweli huo, data nyingine inayoshadidia dhamira hii ya mafunzo kuhusu mapenzi ni usemi unaosema “*Tulia tuishi, wazuri haweshi*” Kupitia msemo huu wanandoa wanatakiwa kutunza na kushughulikia maisha ya kuimarisha ndoa yao badala ya kutaka kukidhi ama kujitosheleza kimwili kutokana na mapenzi ya kila anayeonekana mzuri.

Pia, zipo semi zilizoandikwa katika kanga ambazo amezibaini mtafiti zinawaelimisha wanajamii kuhusu bidii katika kazi. Kwa mfano katika methali “*Mtaka cha mvunguni sharti ainame*” inatilia mkazo watu kufanya kazi ili kufikia malengo walionayo. Kwa kutumia methali hii jamii inatakiwa kujua kwamba mafanikio hayaji kama ndoto bali yanahitaji bidii. Kwa kutumia, msimbo wa Kiishara unaojitokeza katika nadharia ya Simiotiki kitendo cha kuinama ni kufanya bidii ya makusudi ili kufikia lengo lililokusudiwa. Aidha, “*Cha mvunguni*” ni malengo na matarajio ambayo yanatarajiwa kufikiwa.

Semi nyingine ambayo inaweza kuingia katika tapo la semi zinazoifunza jamii ni methali isemayo “*Mbaya halisi na wema hakosi.*” Kupitia methali hii, mafunzo yanayopatikana ni yale yanayolenga kuhamasisha uhusiano bora miongoni mwa wanajamii bila kutilia mkazo kasoro za kibinadamu zinazojitokeza miongoni mwao. Maisha ya binadamu na uhusiano wa wanajamii wengine ni kwamba kila mwenye kuonekana kuwa na ubaya, kwa upande mwengine ana matendo mazuri ambayo huweza kuwasaidia wanajamii.

Tunaporejelea nadharia ya Usosholojia ambao unaangazia namna msomaji anavyovumbua maana katika kazi za fasihi inayompa uhuru msomaji kupata picha ya kile kinachozungumzwa mtafiti amebaini kuwa semi hizo zimekuwa na mafunzo yanayolenga kuijenga jamii. Aidha, pia nadharia hii imempa mtafiti kubaini kuwa semi za kwenye majumba zinamfungamano mkubwa na maisha ya jamii kutokana na mafunzo yanayotolewa kuihusu jamii. Mawazo haya yanafungamna na yale ya Msokile (1992) anapoeleza kuwa nadharia ya Usosholojia huikabili kazi ya fasihi kwa kuangalia jinsi inavyohusiana na mazingira ya kijamii.

## 4.3.2 Ujasiri

Fasihi ni zao la jamii. Kila kinachojadiliwa katika kazi ya fasihi huihusu jamii. Fasihi humurika mazuri na mabaya ya jamii hiyo na kuyaeleza na hata kuyatolea mapendekezo. Mawazo haya yanaenda sambamba na mawazo ya Sengo (2009) kwamba, fasihi hushughulikia matamu na machungu yaliyomo katika jamii husika. Kwa muktadha huo, fasihi hutumika kama kipazasauti katika kuwaasa wanajamii wawe wakakamavu kwa kuyakabili mambo mbali mbali yanayoweza kuwatokea katika jamii.

Miongoni mwa semi alizoweza kuzikusanya mtafiti kwa watafitiwa wake ambayo moja kwa moja inalandana na dhamira ya ujasiri ni *“Jipe moyo utashinda”* kina mama huutumia msemo huu kwa lengo la kuonesha ukakamavu kwa mengi anayokutana nayo na kuamini ipo siku atavuna matunda. Pia mtafiti amebaini semi nyengine inayoonesha dhamira ya ujasiri inayosema *“Jasiri haachi asili”* wanawake huitumia semi hii miongoni mwao kwa lengo la kuonesha kuwa ni mwenye msimamo ni ngumu kuchokozeka na lolote lile.

Kwa kutumia, nadharia ya Usosholojia inayompa fursa mtafiti wa utafiti huu kuyahakiki mambo mbali mbali yanayohusiana na jamii mtafiti anona kuwa miongoni mwa chachu za migogoro ndani ya jamii inasababishwa na kutokuwa na ujasiri juu ya mambo mbali mbali yanayowazunguka wanajamii. Mtafiti anaamini kwamba bila ya kuwa na ujasiri jamii inaweza kugubikwa na matatizo mbali mbali ikiwemo migogoro ya uke wenza. Hivyo, ni lazima wanandoa kuwa na ujasiri ili kuweza kuyakabili yote yanayowakumbuka katika maisha yao bila ya kuwagombanisha.

## 4.3.3 Mapenzi na ndoa

Watu wengi leo hii wamejaa tamaa ya kutaka kufanya ngono na kila mtu. Watu hawa huongozwa hujikuta wakidharau hata ndoa zao kutokana na kupenda ngono. Bwanga (2017) alipokuwa anakemea matendo ya ngono holela miongoni mwa wanajamii anaeleza kuwa, kuna mambo unaweza kuyafanya kama kijana usione matokeo yake lakini yakakujengea mustakabali mbovu kwenye maisha yako ya baadae. Kwa mfano, mtu aliyezoea ngono holela kabla ya kuoa au kuolewa, anapoingia kwenye ndoa anajikuta hawezi kujizuia kufanya hivyo. Data zilizokusanywa na mtafiti zinaonesha kuwa semi zilizoandikwa katika kanga zimekuwa zikisawiri dhamira hii ya mapenzi. Kwa mfano, msemo unaosema “*Tulia tuishi, wazuri haweshi*” ama ule unaosema “*Wazuri haweshi*” inajadili dhamira ya mapenzi ambayo yanamuhusu mtu mwenye tamaa ya kutaka kufanya ngono na kila mtu. Kwa kutumia msemo huu, wale wenye tabia hiyo wanaelezwa kuwa mtu hawezi kufanya mapenzi na kila mzuri, kwani hao ni wengi na kamwe hawezi kuwamaliza. Ili kuonesha umuhimu wa mapenzi ya kweli wanajamii wamekuwa wakitumia msemo unaosema “*I love you*” *“Mimi ni wako mwengine* *hatotokea”*, *“Nina weye tu”,* “*Nakupenda*” mtafiti amebaini kuwa semi hizo hutumika Kwa ushadidiaji wa mapenzi miongoni mwa wahusika.

Vile vile, katika kujadili dhamira ya mapenzi zipo semi zilizochorwa kwenye kanga ambazo zinaonesha kuwa mapenzi hukuzwa kwa mapenzi ya kila upande. Mfano wa semi hiyo ni ile inayoeleza kuwa *“Ukinienzi nitazidisha mapenzi”*, “*Sina sifa ya jini kumpenda asiyenithamini*”. Kwa kutumia usemi huu jamii inajifunza kuwa sula la mapenzi si la upande mmoja tu. Kila mtu aliemo katika mapenzi inampasa amthamini mwenza wake.wanawkae wanaamini ya kuwa mapenzi yanakuwa mithili ya pande mbili za sarafu moja. Ili kukamilika kwa kwa tharafu hiyo lazima kila upande uwepo na uwe umejitosheleza. Vivyo hivyo suala la mapenzi linahitaji kuthaminiana kwa kila upande kati ya pande mbili za wahusika.

Kwa ujumla, mtafiti anaporejelea nadharia ya Usosholojia amebaini kuwa nadharia hiyo inalandana na mawazo yanayojichomoza katika nadharia hiyo kama yanavyoelezwa na Wamitila (2002) kwamba kazi ya fasihi haitokani na ombwe tupu bali hutokana na jamii iliyomzunguka mtunzi wa kazi hiyo. Mazingira ya jamii ndiyo yanayoweza kubadili maudhui ya kazi husika. Hivyo, kutokana na msingi huo kinachojidhihirisha katika maisha ya jamii ni kwamba wapo baadhi ya wanandoa ambao hujikuta wakitaka kufanya mapenzi na kila mtu jambo ambalo huchochea migogoro katika ndoa zao.

Ukweli ni kwamba watu wenye tabia hiyo huangukia katika wimbi la wenye kuhatarisha maisha yao na familia zao kutokana na kueneza ugonjwa wa Ukimwi. Aidha, baadhi yao hujikuta wakiingia katika migogoro ya ndoa. Kama inavyoelezwa na Buliba na wenzake (2017) kwamba moja ya kichocheo cha migogoro katika ndoa ni baadhi ya watu kuwa na mapenzi ya nje ya ndoa. Aidha, TAKILUKI (2002) katika diwani ya *Malenga Wapya* (2002) shairi la “*Kwa Nini*?” anakosolewa mwanamme aliye katika ndoa ambaye anaamua kuacha kuihudumia ndoa yake na kuamua kuhudumia wanawake wengine ambao si wake zake.

## 4.3.4 Ufitinishaji

Ufitinishaji ni kitendo cha kutaka kuwafitinisha watu wawili amabo wapo kwenye maelewano. Uchambuzi wa data za utafiti huu ulionesha kwamba zipo baadhi ya semi zilizoandikwa katika kanga katika mji wa Kwahani na vitongoji vyake ambapo semi hizo zilizomo katika kanga hizo kama mtafiki alipowadadisi wahusika ni dhahiri semi hizo ni zenye kuisawiri dhamira ya ufitinishaji. Kwa mfano, dhamira ya kukejeli imejitokeza katika semi inayoeleza *“Chokochoko mchokoe pweza* *binaadamu hutomuweza,”* “*Bure unajipa dhiki kujikwaa na vizingiti likukeralo ni lipi*?” Kwa kutumia usemi huu, wanakosolewa wanajamii wenye tabia ya kuchunguza ya watu wengine. Msemo huu hutumika kutoa picha ya mtu ambaye hutumia muda wake mwingi kwa lengo la kuchunguza ama kusikiliza mazungumzo ya watu wengine akiwa na lengo baya.

Vile vile, katika msemo unaosema “*Mwajenga nyumba zenu hamuzitii penu mutasema wapi vichakaa vyenu?*” Katika msemu huu mtafiti alibaini kuwa fitina inajidhihirisha kutokana na namna msemo huo unavyolenga kuwakejeli wale wenye tabia ya kusengenya. Kutokana na tabia hiyo wanaambiwa kuwa wajenge nyumba zenye penu ili kukaa na kuanza kuwasengenya wengine. Fitina mara nyingine huweza kujitokeza kama suali ambapo watu wanauliza ili kumfitini yule anayefanya jambo hilo. Msemo mwengine ambao una sawiri dhamira ya kufitini ambao unapatikana katika baadhi ya kanga Mjini Unguja ni ule unaosema *“Pilipili iko shamba wewe yakuwashia nini?”* “*Kila uonalo wasema na hili kaseme*” Katika semi hii amebaini namna wanajamii wenye tabia ya kusema kwa ubaya kila jambo wanaloliona wanavyokejeliwa na kuaelezwa kwa njia ya kufitini kuwa waendelee kufanya hivyo wasisite.

Kupitia nadharia ya Usosholojia mtafiti anapata ujasiri wa kuungana na wale wanaoandika misemo hiyo katika kuta za nyumba yao ili kukejeli baadhi ya matendo ya wanajamii ambayo hayalengi kujenga jamii endelevu. Dhamira ya kufitini inajidhihirisha kama msingi wa masimulizi mkuu wa athari zinazopatikana katika semi zinazochorwa kwenye kanga za wanawake Mjini Unguja yanaakisi maisha halisi ya jamii hiyo ambayo yanahitaji kukejeliwa ili kutoyaendeleza na kuendelea kuleta athari hasi. Kwa mtazamo huo, Njogu na Mwai (1993) wanaeleeza kwamba, fasihi ni zao la jamii na kile kinachojadiliwa kimo katika jamii. Kwa mantiki hii fitina zinazojitokeza katika misemo hiyo ni akisiko la wanajamii ambao wamechoshwa na matendo yasiyofaa.

## 4.3.5 Iitikadi

Dhamira ya kiitikadi hii huhusu muelekeo wa kijamii pamoja na msimamo wa mtunzi katika kazi za fasihi. Mulokozi (1996) anaeleza kwamba dhima ya kiitikadi inategemea muktadha wa jamii inayohusika pamoja na nafasi ya mtunzi katika jamii hiyo na msimamo wake kuhusiana na migogoro na wakati wake. Hivyo, fasihi inaweza kutumiwa ili kuendeleza itikadi ya tabaka linalotawala. Anaendelea kueleza kwamba jamii yenye mgawanyiko wa kitabaka au kijumuia hugawanyika pia kiitikadi. Itikadi ya kiutawala hugongana pia naitikadi ya wale wanaotawaliwa. Pamoja na mawazo hayo ya Mulokozi data zilizokusanywa na mtafiti zimebainisha kuwa itikadi ya imani ya Mungu imekuwa ikijidhihirisha katika semi zilizoandikwa katika kanga za wanawake Mjini Unguja. Kwa mfano, moja ya semi yenye itikadi hiyo ni ule usemao `*Mungu Mkubwa*` Kupitia usemi huo jamii inaamini kwamba Mwenyezi Mungu ndie mwenye uwezo wa kila kitu hivyo hata matatizo yanapojitokeza yeye ndiye anayetoa msaada wa kuyatatua.

Vile vile, kuna msemo ambao unasema “*Hodi ya mume wangu yamaliza uchungu wangu*”. Msemo huu mtafiti amebaini kuwa unawataka wanajamii wawe na tabia ya kubisha hodi kabla ya kuingia katika nyumba anayoishi. Hii ni itikadi inayoambatana na imani ya mafunzo ya dini ya Uislamu ambayo katika kitabu kitakatifu cha *Qurani* kinaamrisha watu kupiga hodi katika nyumba yake na baada ya kuingia awatolee salamu watu wanaoishi katika nyumba hiyo. Kwa vile suala la itikadi pia huhusu kipengele cha utabaka, semi zilizoandikwa katika kanga za Mjini Unguja zimekuwa zikisawiri itikadi hiyo ya kitabaka. Mathalani, msemo unaosema “*Waringia nini jirani faida ni ya Fulani*” usemi huu unalenga kuonesha namna baadhi ya wanajamii wanavyofaidika na kipato huku tabaka la chini linavyoendelea kuteseka kutokana na hali ngumu ya maisha. Hivyo, msemo huo umetumika kukosoa mgawanyo huo wa kitabaka unaoikabili jamii ambayo ililenga kudai uhuru ili kuleta usawa maendeleo miongoni mwa wanajamii.

Maisha haya ya utabaka ni moja kati kichocheo kinachorudisha nyuma ustawi wa wanajamii. Hili linathibitishwa na TAKILUKI (2002) katika diwani ya *Malenga Wapya* kwenye shairi la `*Hali Halisi*` ambapo wanaonesha namna pamoja na kupatikana kwa uhuru wa bendera katika nchi za bara la Afrika watu wanavyoendelea kuishi katika hali ngumu ya maisha kutokana na tatizo la utabaka. Katika shairi hilo wanatumia ishara ya `mshumaa unaowaka lakini kiza kinazidi` ili kutoa picha ya uhuru uliopatikana lakini matatizo yakiendelea katika bara hili kutokana na kuwepo kwa utabaka.

Tunaporejelea nadharia ya Usosholojia mtafiti amepata fursa ya kuielewa na kuihakiki kazi ya fasihi kadri ya uelewa na tajiriba ya usomaji wake kuhusu masuali mbalimbali ya kijamii mtafiti wa kazi hii analieleza suala la itikadi kama linavyojidhihirisha katika semi zilizochorwa katika kanga kuiakisi jamii yake na kwamba inalandana na hali ilivyo katika jamii ya Wazanzibari wakiwemo wa Mjini Unguja. Kwa uzoefu wake na tajiriba alizonazo mtafiti anaihakiki jamii kwa kusema kwamba jamii ya Wazanzibari kama zilivyo jamii nyingi inazo itikadi zilizofungamana na ima ya uwezo mkubwa Mungu ambapo huona kuwa ndio kimbilio lao katika kupata utatuzi na msaada kwa mambo kadhaa yanayoikabili jamii. Aidha, suala la matabaka bado ni changamoto inayoikabili jamii hiyo. Upo mpaka kati tabaka la wenye nacho na wale wasonacho. Maingiliano kati ya matabaka haya yana mipaka yake. Mpaka huo umejengwa na ile hali ya tabaka moja kuwa na uwezo wa kifedha na tabaka jengine kutokuwa na uwezo huo.

Mulokozi (1996) anasema kuwa jamii yoyote huwa na matabaka. Hivyo, fasihi imekuwa ikitumiwa ili kuendeleza ama kukosoa tabia ya tabaka fulani. Kwa mantiki hiyo, pamoja na kuwa maisha ya jamii nyingi yamejikita kitabaka, lakini katika semi zilizoandikwa katika kanga za Mjini Unguja hazilengi kuendeleza utabaka huo bali kuonesha hali ilivyo ili kuondokana nayo na pia kuifanya jamii iweze kujirekebisha na hali hiyo.

## 4.3.6 Uchumi

Moja ya dhamira ya semi zinazochorwa katika kanga ambazo amezikusanya mtafiti ni kuonesha suala la uchumi. Baadhi ya semi hizo hutumika zikiwa na dhima hiyo ni Kwa mfano, msemo unaosema *“Lima juani ule kivulini”* ama msemo mwengine usemao “*Tushuke shambani*”. Usemi huu umeandikwa katika kanga za wanawake Mjini Unguja katika miji ya Kwahani na vitongoji vyake kuonesha jinsi wanavyohamasishana muhimu wa kilimo na kwamba kilimo ndio uti wa mgongo wa maisha yetu na kwamba kilimo ndio chanzo cha uchumi, lakini pia kuwa wanaamini bila kilimo watu wanakufa njaa. Mtafiti alilichukuwa jina la usemi huu kwa lengo la kutoa mafunzo kwa wanajamii.

Usemi mwengine ni ule unaosema “*Laki si pesa*” unaonesha namna gani wanajamii wanvyoona kuwa thamani ya pesa ya Tanzania ilivyoshuka hadhi ikilinganishwa na huko nyuma walikotoka. Kutokana na kushuka kwa thamani ya sarafu ya Tanzania hali ya uchumi imekuwa ni ngumu. Hapo kabla laki moja iliweza kuwa na thamni kubwa ukilinganisha na sasa. Hali hii imewaathiri wafanyabiashara hasa wafanyabiashara ndogo ndogo na jamii kwa ujumla.

Kwa hivyo, mtafiti wa kazi hii kupitia nadharia ya Usosholojia inayompa uhuru msomaji kama inavyoelezwa na Njogu na Chimerah (1999) kuweza kuisoma, kuielewa na kuihakiki kazi ya fasihi kadri ya uelewa na tajiriba ya usomaji wake kuhusu masuali mbalimbali ya kijamii, mtafiti wa kazi hii anaishauri jamii kwa kuiambia kwamba semi zinazochorwa katika kanga Mjini Unguja zina dhamira muhimu katika kufikia lengo la uchumi hasa linalohusu masuala ya kibiashara katika kutangaza na kuhamasisha upatikanaji wa bidhaa na huduma na hatimae kupata faida.

## 4.3.7 Wivu

Wivu ni hisia za mtu ambazo humfanya awe makini zaidi katika kulinda penzi lake dhidi ya mpenzi wake. BAKIZA (2010) wanaeleza kuwa wivu ni hisia ya mtu kukasirika kutokana na kuhisi au kubaini uhusiano wa kimapenzi uliopo baina ya mpenzi wake na mtu mwengine. Wanaendelea kueleza kuwa mara nyingine wivu huweza kuwa ni tabia ya mtu kumlinda na kumfuatilia mpenzi wake kwa hofu ya kunyang`anywa na mtu mwengine. Data za utafiti huu zimebaini kwamba baadhi ya semi zilizoandikwa katika kanga Mjini Unguja zinasawiri dhamira ya wivu hasa ule unaojikita kati ya mapenzi ya mtu na mtu.

Moja kati ya semi yenye kuibua dhamira ya wivu ni ule unaosema “*Komamanga la* *kizimbani usimpe jirani*,” “*Mimini wako mwengine hatotokea*”. Katika misemo hii mtafiti amebaini kuibuka kwa dhamira ya wivu miongoni mwa wapendanao. Kwa kawaida msemo huo wanawake katika jamii ya Wazanzibari wa mjini na hata Uswahilini kwa ujumla ili kuthibitisha kuwa hakuna mtu mwengine ambaye anaweza kuingilia penzi miongoni mwao. Hivyo, kwa kutumia msemo huo mwanamme anatakiwa atulize moyo wake na asiwe na wivu wa kuchupa mipaka wa kutomuamini mwenza wake.

Suala la wivu pia linajidhihirisha kupitia usemi unaosema `*Usimuonee wivu jirani`* Kupitia usemi huu jamii inapewa wosia wa namna ya kuishi na majirani bila kushutumiana kwa kuoneana wivu katika masuala ya mapenzi. Hii ni kwa sababu jirani ni mtu muhimu sana katika jamii. Kutokana na umuhimu wake katika mahusiano ya kijamii Waswahili husema kuwa `Jirani ndie ndugu Hili linajidhihirisha kutokana na kwamba majirani hushirikiana katika masuala ya kijamii yanayohusu raha na shida kama vile harusi na misiba.

Suala la wivu miongoni mwa wanajamii ni sula muhimu sana ambalo kwa ujumla mtafiti anaweza kusema kuwa limelandana na nadharia ya Usosholojia Suala hili ni miongoni mwa masuala yanayoendana na utamaduni katika jamii ya Wazanzibari. Wivu usiokuwa na mipaka huwa unasababisha madhara makubwa kwa wanandoa na jamii kwa ujumla. Baadhi ya ndoa huvunjika kutokana na kutawaliwa na wivu usio na mipaka jambo ambalo hupelekea kushutumiana na kutoaminiana. Aidha, wakati mwengine wivu husababisha mifarakano na hata mapambano. Wapo wanaopigana na kuathiriana na mara nyingine hata kusababisha vifo kutokana na sababu ya wivu. Hivyo pamoja na kwamba wivu ni tabia ya kila mtu kama anavyoeleza p’Biteki (1984.) katika kitabu cha *Song of Lawino and Song of Ocol* katika shairi la *The Woman With Whom I Shere My Husband*` ambapo mhusika lawino anakosoa tabia ya Okoli kumpenda Tina, mwanamke anayeiga mitindo ya Kimagharibi kama vile uvaaji wa mawigi, matumizi ya rangi za midomo, uvaaji wa nguo fupi na kadhalika ambazo hazimfanyi avutie, inapasa jamii iwe makini kuhusu suala la wivu.

## 4.3.8 Usimamizi wa Haki

Tunaposema kuwa haki ya binadamu tunakuwa na maana kuwa mtu anahitaji kupatiwa haki hiyo kwa sababu ni binadamu. Miongoni mwa haki hizo ni kuishi, kupata mahitaji muhimu kama vile kula, kunywa, kivazi, kuchanganyika na watu katika jamii, kupata elimu, haki ya kulindwa na sharia ili asidhuriwe na nyingine nyingi. Data zilizokusanywa na mtafiti zimeonesha kuwa semi zilizochorwa katika kanga za Mjini Unguja zinaibua dhamira ya haki. Kwa mfano, msemo unaosema kuwa *`Haki ya mtu haipotei*` Katika msemo huo dhamira ya haki inaibuliwa na kutiliwa msisitizo kwamba vyovyote iwavyo haki mtu ataipata haki yake. Ili kushadidia mtazamo huo, jamii ya Wazanzibari imekuwa ikitumia msemo usemao `*Haki haizami huelea*` kwa maana ya kwamba haki ya mtu hubakia kuwa ni haki yake na iko siku huipata. Mara nyingine Imani hii huambatana na imani ya kidini ambapo waumini wengi huamini kuwa haki ya mtu huwa haipotei kwani iko siku Mungu atairudisha kwa yule anayepasa kupewa haki hiyo.

Aidha, mtafiti umebaini kuwa `*Malipo ni duniani, Akhera kwenda hesabu*` ni msemo mwengine unaopatikana katika kanga za Mjini Unguja ambao unasawiri dhamira ya haki katika jamii. Katika msemo huo, kunasawiriwa uhalisia wa maisha katika suala la haki. Msemo huo kama zilivyo semi zilizobainishwa hapo juu katika kipengele hiki cha haki, unaonesha mchomozo wa kiimani kuhusu suala la haki miongoni mwa wanajamiina katika maisha ya kila siku. Imani hii ni ile inayoonesha kuwa watu huanza kulipwa hapa hapa katika maisha ya dunia kabla ya mtu huyo kufikwa na umauti. Maisha ya baada ya kifo yatahitimisha kwa kuonesha kila kitu ambacho mtu amekifanya katika maisha ya dunia. Kwa uzoefu wa mtafiti, huku akiongozwa na nadharia ya sosholoji inayompa uhuru msomaji kuweza kuisoma, kuielewa na kuihakiki kazi ya fasihi kadri ya uelewana tajiriba ya usomaji wake kuhusu masuali mbalimbali ya kijamii, ameona kwamba, suala la haki kama linavyojadiliwa katika semi za kwenye kuta za nyumba za jamii ya Wazanzibari linalandana na nadharia hii ya Usosholojia.

Kwa muktadha huo mtafiti amepata fursa ya kutoa maoni yake kwa kusema kwamba, katika jamii ya Wazanzibari kama zilivyo jamii nyingi ulimwenguni bado suala la haki bado imekuwa ni changamoto. Hata hivyo, kila mmoja anapaswa atambue kwamba haki ndio suala la msingi katika maisha ya kila mwanajamii. Pia, haki inasifa ya kutopotea na hubakisha athari katika maisha ya mtu hapa duniani na maisha ya baadae ya Akhera. Massoud (2017) anasema kuwa jamii inapaswa kutekeleza haki bila ya kujali suala la kiutabaka. Ili kutekeleza haki Massoud anakosoa maamuzi yoyote yanayohusu jamii ambayo yanashirikisha tabaka tawala tu bila kushiririkisha matabaka mengine ya kijamii.

## 4.4 Uhusiano wa Semi za Kanga na Migogoro ya Uke wenza katika Jamii

Lengo hili linaongozwa na swali la utafiti linalosema kwa kiasi gani semi za kanga zina uhusianao na migogoro ya uke wenza katika jamii?

Utanuzi wa fasihi ni mkubwa sana na kila mtu anaitumia kulingana na miktadha fasihi inatumiwa kama kioo ambapo humulika vipengele vya maisha vya jamii inayohusika. Hivyo, data zilizokusanywa na mtafiti katika maeneo ya Kikwajuni, Kwahani, Jangombe na Magogoni zinaonesha ni jinsi gani uhusiano wa semi hizo za kanga zinavyoibua dhamira tofauti ambapo dhamira hizo ndio huleta migogoro kutokana na tofauti za ufahamu za muhusika na kama kawaida wanawake wanapoolewa na mume mmoja kila mmoja katika hao hujiona bora kuliko mwenzake. Aidha, hujiona kama kwamba yeye anapendwa zaidi na mume huyo na kwa mantiki hiyo ndipo mara nyingi hutokea kurushiana maneno na hapo ugomvi hutokea baina ya wakewenza hawa.

## 4.4.1 Mgogoro Baina ya Mke na Mke

Mtafiti amebaini chanzo cha mgogoro huo ni pale mmoja anapoamua kumvalia kanga mke mwezake yenye usemi unaosema “*Mimi ni wako mwengine hatotokea*” Katika msemo huu tunapata dhamira ya wivu miongoni mwa wapendanao. Kwa kawaida msemo huo hutumiwa na wanawake katika jamii ya Wazanzibari wa mjini na hata Uswahilini ili kuthibitisha kuwa hakuna mtu mwengine ambaye anaweza kuingilia penzi miongoni mwao. Hivyo kwa kutumia msemo huo mwanmke anamtaka mwanamme atulize moyo wake na asiwe na wivu wa kuchupa mipaka wa kutomuamini mwenza wake.

Uhusiano uliopo hapa ni kwamba mwanamke anapovaa kanga yenye msemo uliotajwa kwenye aya hapo juu na kuwa karibu na mke mwenzake huwa ni uthibitisho tosha kwa mwenza wake hatakiwi mwenye mamlaka kwa mume ni yeye. Tendo hilo huchukuliwa ni la makusudi kwa mke mwenza na hivyo inasomeka kuwa mume kanunua kanga hizo kwa makusudi kama njia ya kumuonesha mwenzake tendo hilo husababisha mgogoro mkubwa hayo ameyapata mtafiti wa utafiti huu katika maeneo ya Kwahani na Kikwajuni wakati alipokuwa akikusaya data zake kwa wanawake ambao aliwahoji ambao walikuwa na mume zaidi ya mmoja.

## 4.4.2 Mgogoro Baina ya Mke na Mke

Chanzo cha mgogoro huo mtafiti amebaini kwamba inapotokea mke mmoja kutumia semi ya *“Mimi ni shina sibabaishwi na ufimbo”*, pia semi nyengine “*Utajiju*” Kawaida ya usemi huu wanawake huutumia kumkejeli mtu aliyefanya jambo bila ya kuzingatia athari zake na hatimae akapata matarajio hasi. Fasihi ina uwanja mpana sana tunaona kuwa usemi hauwezi kuleta shari katika hali ya kawaida inawezekana wanawake wakautumia huku wakicheka katika maisha yao ya kila siku lakini uhusiano wa usemi huu katika muktadha wa uke wenza ni tusi ni kejeli na ni karaha. Hivyo, uhusiano huu ameuona mtafiti alipokusanya data zake na kulalamikiwa wa wakewenza wa Mjini Unguja kwamba semi hii inaleta mgogoro mkubwa katika ndoa za wake zaidi ya mmoja.

## 4.4.3 Mgogoro Baina na Mume na Mkewe

Kwa kupitia mgogoro huu mtafiti amebaini ya kuwa chanzo chake ni kuibuka kwa dhuluma kwa mke mmoja hivyo huamua kutumia usemi “*Malipo ni duniani, Akhera kwenda hesabu*” ni msemo mwengine unaopatikana katika kanga za Mjini Unguja ambao unasawiri dhamira ya haki katika jamii. Katika usemi huu, kunasawiriwa uhalisia wa maisha katika suala la haki. Msemo huo kama zilivyo semi zilizobainishwa hapo juu katika kipengele hiki cha haki, hivyo mwanamke huutumia msemo huo huo kwa kuonesha mchomozo wa kiimani kuhusu suala la haki miongoni mwa wanajamii na katika maisha ya kila siku. Imani hii ni ile inayoonesha kuwa watu huanza kulipwa hapa hapa katika maisha ya dunia kabla ya mtu huyo kufikwa na umauti. Maisha ya baada ya kifo yatahitimisha kwa kuonesha kila kitu ambacho mtu amekifanya katika maisha ya dunia.

## 4.4.4 Mgogoro Baina ya Mke na Majirani

Mgogoro huo mtafiti amegundua chanzo chake ni majirani wanapoanza kuyafatilia ya watu hususani wake wenza kwa lengo la kutaka kuwagombanisha hivyo huamua kutumia usemi wa “*Bure unajipa dhiki kujikwaa na vizingiti likukeralo ni lipi*?” Kwa kutumia usemi huu, wanakosolewa wanajamii wenye tabia ya kuchunguza ya watu wengine. Msemo huu hutumika kutoa picha ya mtu ambaye hutumia muda wake mwingi kwa lengo la kuchunguza ama kusikiliza mazungumzo ya watu wengine akiwa na lengo baya.

Vile vile, katika msemo unaosema “*Kaupande kwenye mawe komba kaambatana*, “*Mwajenga nyumba zenu hamuzitii penu mutasema wapi vichakaa vyenu*?” na pia katika semi hii kejeli inajidhihirisha kutokna na namna msemo huo unavyolenga kuwakejeli wale wenye tabia ya kusengenya. Kutokana na tabia hiyo wanawake hutumia kuwaambia wenzao kuwa wajenge nyumba zenye penu ili kukaa na kuanza kuwasengenya wengine. Kejeli mara nyingine huweza kujitokeza kama suali ambapo watu wanauliza ili kumkejeli yule anayefanya jambo hilo kama inavyojidhihirisha katika mfano huo. Uhusiano wa usemi huu unajitokeza kama fumbo na kejeli kwa mke mwenza mtafiti wa utafiti huu ambao majina ya semi hizo amezigundua kupitia migogoro ya wanawake wa mjini ambao wamenunua kanga madukani kwa makusudi kwa lengo la kuwakomoa wake wenzao hili limejitokeza katika data alizokusanya mtafiti katika maeneo ya Kwahani na baadhi ya vitongoji Mjini Unguja.

Kwa kutumia nadharia ya Usosholojia tunaweza kuona kwamba lengo la nadharia hii sio kuchochea migogoro bali ni kuwaunganisha wanajamii kuwa kitu kimoja lakini bado katika jamii zetu za Kizanzibari wapo wanawake hususani mjini ambao suala la ugomvi wanalipenda sana wao ni washabiki wa kupigana tena hadharani hili si jambo jema dini na hata sheria za nchi zote linakemea masuala ya ugomvi kwani kitu hichi baadae madhara yake huwa ni makubwa sana na pia huchochea kisasi miongoni mwa wanafamilia ambao wameathirika na mgogoro huo nadharia inatoa fundisho kwa wanajamii kuachana na mambo hayo na kwamba hayana faida kwa wanajamii na vizazi vyetu.

## 4.4.5 Mgogoro Baina ya Mke na Mawifi

Mgogoro huu mtafiti amebaini kuwa unatokana na usemi usemao **“***Mimi ni jabali changarawe sizijali***”** inaonesha namna mwanmke anavyojiweka katika tabaka lenye nguvu linavyoendeleza ukandamizaji dhidi ya tabaka la chini kutokana na nguvu lilizonazo nahii inonesha ni jinsi gani walio juu hawawajali walio chini na bado wanashikilia msimamo wao juu nguvu walizo nazona pia hawataki kubadilika. Uhusiano wa usemi huu unajitokeza kama fumbo na kejeli kwa mke mwenza mtafiti ameligundua kupitia migogoro inayojitokeza baina na wake na mawifi kwa kuvaliana kanga zenya semi hizo, Neno jabali linaonekana kuwa ni jiwe kubwa ambalo si rahisi kutetereka kwa namna yoyote uhusiano hapa unajitokeza kuwa mke mweza mmoja amepewa uwezo wa kimapenzi na mume wake, ama na mawifi zake na kwa hivyo mke huyo hutumia fursa kumkejeli mwenzake ambae hakuna mapenzi dhati kwa mume huyo na hapo ndipo mgogoro hujitokeza kwa wakewenza hao. Kuna baadhi ya mawifi hujitahidi kuingilia ndoa za ndugu zao na kupelekea migogoro mikubwa katika ndoa izo.

## 4.4.6 Mgogoro Baina ya Mke Mwenza na Majirani

Mtafiti amebaini kuwa mgogoro huo chanzo chake hutokea ambapo mke anapoamua kuvaa kanga yenye usemi ***“****Kila uonalo wasema na hili kaseme****”*** wavaaji wa kanga huutumia msemo huo kuwa kitendo cha kujaza masusu na kitendo cha mtu kuona kila jambo akasema, ni kitendo cha kuchukuwa maneno ya uchochezi. Usemi huu licha ya uke wenza katika hali ya kawaida tu ni usemi ambao unachochea ugomvi na fitna kubwa miongoni mwa wanajamii. Uhusiano ulijitokeza hapa ni kwamba mwanamke anapovaa vazi la kanga lenye usemi huo na kupita kwa majirani zake ambao anaamini wana tabia hiyo ya kupeleka maneno ya umbea na uchonganishi kwa mke mwenzake, hivyo huwavalia kanga yenye semi iyo kama ni kuwakomesha. Pia, usemi huu huutumia wanwake kwa huvaliana baina ya mke na mke ikiwa kwa lengo la kukomeshana unajitokeza pale mke mwenza anapopata fumbo hilo na hapo ndio chuki hujengeka. Mtafiti ameyathibisha hayo alipokuwa akikusanya data katika miji ya Kikwajuni, Kwahani na vitongoji vyake.

Pia, katika msemo huu “*Usijaze masusu kwa mambo yasokuhusu*”**,** jamii hutumia kukosoa kuhusu suala la kuchukua maneno kutoka upande mmoja na kuyapeleka katika upande mwengine kwa nia ya kuleta chokochoko ili kufanya watu wagombane. Kwa kutumilifu wa nadharia ya usosholojia mtafiti anaihakiki jamii kwa kupitia semi kuwa usemi huu licha ya uke wenza katika hali ya kawaida tu ni usemi ambao unachochea ugomvi na fitina kubwa miongoni mwa wanajamii. Uhusiano ulijitokeza hapa ni kwamba mwanamke anapovaa vazi la kanga lenye usemi huo na kupita kwa mke mwenzake itaonesha kwamba mke mwenzake ana tabia ya mdomo anapaomuona mke mwenza na kwamba anamkomesha kwa fumbo hilo na wala yeye hajali ataendelea na msimamao wake. Mara nyingi mgogogro unajitokeza pale mke mwenza anapopata fumbo Hilo na hapo ndio chuki hujengeka. Mtafiti wa utafiti huuameyathibisha hayo alipokuwa akikusanya data katika miji ya Kwahani, Jang’ombe, Kikwajuni na vitongoji vyake.

## 4.4.7 Mgogoro Baina ya Mke na Mke Mwenza

Mtafiti amebaini kutokana na data alizokusanya chanzo cha mgogoro huu ni mke mmoja wapo anapoamua kumvalia mke wenzake kanga yenye usemi “*Mimi natunzwa wewe kiguu na njia*” Kama ilivyo fasihi hutumika katika kupeleka mambo mbali mbali kwa jamii usemi huu kwani uhusiano wake na uke wenza na mgogoro wa usemi ni mkubwa kwa wake wenza hii inatokana na wake wenza kuvaa kanga na kumuonesha mwanamke mwenziwe methali hii ina maana kwamba bwana yaani mume anamtunza kwa kumpatia mapenzi na huduma zote za ndani lakini mke mwenza mwenzake anahangaika na maisha yake mwenyewe na hapo ndipo mgogoro unaanza hili limejitokeza wakati mtafiti wa utafiti huu alipokusanya data pale alipowahoji wanawake wenza wa Mjini Unguja.

## 4.4.8 Mgogoro Baina ya Wake Wenza

Mgogoro huu mtafiti amebaini kuwa unatokana na usemi usemao “*Hunibabaishi mana huna lako jambo*.”Usemi huu nao kama ilivyo fasihi natulivyoona huko juu bado kuna mgogoro mkubwa unaotokana na usemi huu kwani uhusiano wake na uke wenza na mgogoro wa usemi ni mkubwa kwa wake wenza hii inatokana na wake wenza kuvaa kanga na kumuonesha mwanamke mwenziwe methali hii ina maana kwamba bwana yaani mume anamtunza kwa kumpatia mapenzi na huduma zote za ndani lakini mwenza anamdharau na kumfanya si kitu na kwamba hana sura nzuri au maisha yake mwenyewe sio mazuri na hapo ndipo mgogoro unaanza hili limejitokeza wakati mtafiti wa utafiti huu alipokusanya data pale alipowahoji wanawake wenza wa Mjini Unguja.

Kimsingi, mgogoro unasababishwa kutokana na matumizi ya kanga yenye usemi “*Choko mchokoe pweza binadamu hutamuweza*” Mtafiti wa utafiti huu amegundua bado kuna mgogoro mkubwa unaotokana na usemi huu kwani uhusiano wake na uke wenza na mgogoro wa usemi huu ni mkubwa kwa wake wenza hii inatokana na wake wenza kuvaa kanga na kumuonesha mwanamke mwenziwe methali hii ina maana kwamba mwanamke ana tabia ya fitina na kwamba fitna zake hazifui dafu kwa mke mwenzake yaani mume anamtunza kwa kumpatia mapenzi na huduma zote za ndani lakini mwenza anahangaika na maisha yake mwenyewe na hapo ndipo mgogoro unaanza hili limejitokeza wakati mtafiti wa utafiti huu alipokusanya data pale alipowahoji wanawake wenza wa Mjini Unguja ikiwa ni pamoja na miji ya Kwahani na vitongoji vyake.

Kwa kutumia nadharia ya Usosholojia tunaweza kuona kwamba lengo la nadharia hii sio kuchochea migogoro bali ni kuwaunganisha wanajamii kuwa kitu kimoja lakini bado katika jamii zetu za Kizanzibari wapo wanawake hususan mjini ambao suala la ugomvi wanalipenda sana wao ni washabiki wa goe kupigana tena hadharani hili si jambo jema dini na hata sheria za nchi zote linakemea masuala ya ugomvi kwani kitu hichi baadae madhara yake huwa ni makubwa sana na pia huchochea kisasi miongoni mwa wanafamilia ambao wameathirika na mgogoro huo nadharia inatoa fundisho kwa wanajamii kuachana na mambo hayo na kwamba hayana faida kwa wanajamii na vizazi vyetu.

## 4.5 Hitimisho

Sura hii inahusu uchambuzi na uwasilishaji wa data za utafiti. Katika sura hii mtafiti kuna sehemu tatu ambao sehemu ya kwanza imefanya uwasilishaji wadata zinazohusu kuzibainisha semi zinazochorwa katika kanga za wanawake katika miji ya unguja. Sura hii inawasikisha data zinazohusu dhamira katika semi hizo na sehemu ya mwisho inafanya uchambuzi na uwasilishaji wa data zinazohusu uhusiano wa dhamira katika semi zilizotafitiwa.na migogoro ya wakewenza katika semi zilizoandikwa katika kanga za Mjini Unguja. Kwa ujumla baada ya kufanya uwasilishaji huu mtafiti aliweza kuyafikia malengo yote matatu ya utafiti huu lakini pia kujibu maswali ya utafiti huu.

# SURA YA TANO

# MUHTASARI, HITIMISHO NA MAPENDEKEZO

## 5.1 Utangulizi

Sura hii ya tano ya mwisho inahusu muhtasari wa utafiti mzima. Matokeo ya utafiti yameelezwa katika sura hii. Vipengele vilivyomo katika sura hii ni muhtasari wa tasinifu, utoshelevu wa nadharia ilivyotumika katika mjadala wa data zilizowasilishwa, matokeo ya utafiti, mapendekezo na hitimisho la utafiti.

## 5.2 Muhutasari wa Tasinifu

Tasinifu hii ina sura tano. Sura ya kwanza imehusisha vipengele vya kiutangulizi ambavyo ni usuli wa tatizo la utafiti, tatizo la utafiti, malengo mahsusi, mawanda ya utafiti na mpangilio wa tasinifu nzima. Sura ya pili inahusu mapitio ya machapisho na nadharia zilizotumika katika mjadala wa data zilizowasilishwa. Sura ya tatu inahusu mbinu za utafiti zilizotumiwa katika ukusanyaji, uchambuzi na mjadala wa data. Sura ya nne inahusu uwasilishaji na mjadala wa data uliongozwa na nadharia ya Usosholojia. Katika sura hii, data za msingi zimewasilishwa kulingana na malengo mahsusi ya uatfiti. Sura ya tano inahusu muhtasari wa tasinifu, mapendekezo ya utafiti na hitimisho la utafiti.

## 5.3 Utoshelevu wa Nadharia Iliyotumika

Nadharia ya Usosholojia iliyotumika katika mjadala wa data zilizowasilishwa katika tasinifu hii. Nadharia hii ilimuongoza mtafiti kuiweka kuichunguza semi zilizopatikana katika vazi la kanga kwa kuzingatia hali halisi katika uchambuzi na uwasilishaji wa data. Pia, jamii ya Mjini Unguja ilichunguzwa kwa undani namna inavyoyachunguza mambo ya kijamii na kuyaweka kama yalivyo na kukubalika kupitia semi katika vazi la kanga. Semi zilizochunguzwa zilitazamwa moja kwa moja bila chuku kulingana na hali halisi ya utamaduni wa jamii iliyolengwa ili kufanya uhakiki wa wazi kwa kuzingatia historia yao, utamaduni wao, falsafa yao na mazingira yao. Matumizi sahihi ya nadharia teule yalitokana na misingi ya kukidhi malengo mahsusi ya tasinifu hii.

## 5.4 Matokeo ya Utafiti

Tasinifu hii ililenga kuchunguza semi katika vazi la kanga Mjini Unguja. Uchunguzi uliongozwa na malengo mahsusi matatu. Uchambuzi, uhakiki na mjadala wa data zilizowasilishwa uliongozwa na nadharia ya Usosholojia. Matokeo ya mjadala wa data za utafiti zilizowasilishwa yalikuwa kama ifuatavyo:

## 5.4.1 Lengo la Kwanza

Lengo mahsusi la kwanza la Utafiti huu lilikuwa ni: “Kuzianisha semi zilizoandikwa katika kanga za Mjini Unguja” Lengo hili liliongozwa na swali la utafiti lisemalo; “Ni semi zipi za uke wenza zilizobainishwa katika kanga za Mjini Unguja? Matokeo ya utafiti huu yameonesha kuwa semi zilizoandikwa katika kanga za Mjini Unguja semi hizo zinaweza kuwekwa katika makundi ya semi zenye kunesha utabaka, kuhimiza mshikamano, kukosoa, kukejeli, kuonesha utamaduni, kichumi, mapenzi na kuifunza jamii.

## 5.4.2 Lengo la Pili

Lengo mahususi la pili la utafiti huu lilikuwa ni: “Kufafanua dhamira za semi za kanga zinavyoibua migogoro ya uke wenza katika jamii ya Mjini Unguja.” Lengo hili liliongozwa na swali la utafiti lisemalo; Ni dhamira zipi za semi za kanga zinaweza kuibua migogoro ya uke wenza Mjini Unguja? Dhamira zilizojitokeza katika kanga hizo ni pamoja na dhamira ya mapenzi, ufutinishaji, wivu, uchumi, utamaduni, ujasiri, kujifunza kukinai, kuifunza jamii, mapenzi na ndoa, kukejeli, kiitikadi, uchumi, wivu na usimamizi wa haki.

## 5.4.3 Lengo Mahsusi la Tatu

Lengo mahsusi la tatu la utafiti huu lilikuwa ni: Kuthibitisha uhusiano wa semi za kanga na migogoro ya uke wenza katika jamii ya Mjini Unguja. Lengo hili liliongozwa na swali la utafiti lisemalo; Kwa kiasi gani semi za kanga zina uhusiano na migogoro ya uke wenza katika jamii ya Mjini Unguja? Semi hizohupelekea kuibua migogoro baina ya mume na mke, mgogoro baina ya mke na mke wenzake, mgogoro baina ya mke na mawifi, mgogoro baina ya mke na majirani.

## 5.5 Mapendekezo ya Utafiti

Kwa watafiti wasomi wanaotegemewa na taifa, ni jukumu lao kufanya tafiti zaidi juu ya semi nyingine za kanga ambazo zinazopatika katika kisiwa cha Unguja hasa sehemu za vijijini. Tafiti hizo zinaweza kujikita kwenye semi zinazochorwa katika vazi la fulana, semi za kwenye gari za usafiri wa barabarani, tafiti semi zinazochorwa kwenye vijiwe vya mazungumzo na hata magari ya ng’ombe kadhalika.

Vile vile, jamii inapaswa kuzitilia mkazo na kufanya uchambuzi wa kina kuhusu dhamira zinazopatikana katika kanga kwa Wazanzibari huo unaweza kutilia maanani jinsi dhamira zinazoibuliwa kupitia semi hizo ili kuirekebisha ama kuiendeleza jamii ili kujenga jamii mpya endelevu.

## 5.6 Hitimisho

Utafiti huu ulilenga kuchunguza semi za kanga Mjini Unguja Matokeo ya utafiti huu yameonesha kuwa semi hizo zinaibua dhamira kadhaa ambazo zinaihusu jamii. Wanajamii huzitumia semi hizo ili kuonesha yale yaliyomo katika nyoyo zao kama yanavyojitokeza katika maisha yao ya kila siku. Katika semi hizo kunajidhihirisha tamu na machungu waliyonayo wanajamii kutokana na muelekeo wa maisha ya kila siku. Mwisho, utafiti huu umebaini kuwa ingawa semi hizo zinajikita katika utanzu wa semi kama kipengele cha fasihi simulizi, lakini ndani yake kuna vipengele taswira, balagha, kejeli, tashihisi na takiriri ambavyo hutumika kuibua dhamira zilizokusudiwa na wanajamii wanaozitumia semi hizo.

# MAREJELEO

Azim, S. A (1997). *Wanawake Katika Uislamu*: *Hadithi za Kubuni na Uhakika*. Kingston Ontorio Canada. Queens University.

Ali, H. O (nd) *Origin of Kanga*. Retrieved April, 1, 2010 from <http://www.glcom/> hassan/kanga

Babbie, E. (1998). *The Practice of Social Research*. Belimont: Wards worth Publishing Company

Babbie, E. (1999). *The Basics of Social Research*: Belmont Publishing Company.

Balisidya. M. (1987). “Tanzu na Fani za Fasihi Simulizi” katika Temu, C na E. Mbogo (wah) (1987), *Mulika* na 19, Dar es Salaam: Taasisi ya Uchunguzi wa Kiswahili Kur. 2-11.

Best and Kahn, J. (1993). *Research in Education*. New York, Allyn Bacon Inc.

Cresswell, W. W. (2009). *Research Design: Qualitative, quantitative and mixed methods* *approches*. Los Angeles. SAGE Publications.

Copper. H. (1989). *White Plans*. New York: Longman.

Enon. J. (1998). *Educational Research Statistics & Measurement*. Kampala: Makerere University Uganda.

Ealgleton. T. (1983). *Literary Theory: An Introduction*. London: Basili Black Well.

Finnegan, R. (1970*). Oral Literature in Africa.* Oxford: The Clarendon Press,

Hassan, N. (2010). “Mitindo na Matumizi ya Lugha: Utafiti katika Semi za Bajaji”. Chuo Kikuu cha Dar es Salaam. Kazi isiyochapishwa.

Hanby J & Bygott, D (1984), *The History of Kanga*.Retrieved April, 25, 2010 from [www.glcom.com/kanga](http://www.glcom.com/kanga), History. Htim.

Healey, J. G (nd), *Sayings in East Africa Cloth*. Retrieved April, 19, 2010 from C:/Document and settings/pc/desktop/kanga/utamaduni; Fakta on Tanzania, Kanga saying htm.

Hillman, E. (1975). *Polygamy Reconsidered. Africa plural Marriage and the Christian Churches.* New York: Orbis Book.

John D’Emillion and Estelle B (1988). A History of Sexuality in American. New York: Harper & Row publishers.

Kimari, N. (2006). *Fasihi Simulizi na Nadharia ya Kiafrika katika Fasihi ya Kiswahili.* Nairobi: Twaweza Communications.

Kumar, R. (1999). Research methodology. A Step- by –guide for beginners. New Delhi: SAGE Publication and co.

Kirumbi, P. S. (1976). *Misingi ya Fasihi Simulizi*. Nairobi: Shungwaya Publishers.

Kahigi, K. K. (1978). “Chimbuko la Sanaa na Fasihi”. *Zinduko* 3:61-73. Dar es Salaam; Taasisi ya Uchunguzi wa Kiswahili.

Khatibu, S. M. (1999). “Tamathali za Semi za Kiswahili;” katika Masabo T. na Mdee, J. S. (Wah) (1999). *Mulika* na 25, Chuo Kikuu cha Dar es Salaam. Taasisi ya Uchunguzi wa Kiswahili. Kur. 76-91.

\_\_\_\_\_\_\_\_\_ (1986). “Tamathali za Semi za Kiswahili;” katika Temu, W.C. na Mbogo,

\_\_\_\_\_\_\_\_\_E. (Wah) (1986), *Mulika* na 18, Chuo Kikuu cha Dar es Salaam. Taasisi ya Uchunguzi wa Kiswahili. Kur. 1-15.

King’ei, K., & C. N. M. Kisovu, (2005). *Msingi wa Fasihi Simulizi*. Nairobi: Kenya Literature Bureau.

Kombo, D. K., & D. L. Tromp, (2006). *Proposal and Thesis writingand Instroduction.* Africa Nairobi: Paulines Publications.

Kothari, C. R. (2009). *Research Methodology, Methods and Techniques*. New Delhi: New Age Internation Publisher.

\_\_\_\_\_\_\_\_ (2004). *Research Methodology. Methods and Techniques 2 Edition.* New Delh: Wiley Eastern Ltd.

\_\_\_\_\_\_\_ (1993). *Research Methodology. Methods and Techniques.* New Delhi: Wiley Eastern Ltd.

\_\_\_\_\_\_\_ (1990). *Research Methodology. Methods and Techniques.* New Delhi: Wiley Eastern Ltd.

Mahenge, E. (2009). “Uchambuzi wa Fani na Maudhui katika Semi zilizo kwenye tiketi za Daladala” katika F.E.M.K. Senkoro na K. K. Kahigi (wah.) *Kioo cha Lugha*, Juzuu Na. 7. Chuo Kikuu cha Dar es Salaam. Idara ya Kiswahili.

Mbonde, P. (2005). “Methali za Kitandawazi” katika *Makala ya Kongamano la jubilee ya miaka 75 ya TUKI,* Chuo Kikuu cha Dar es Salaam.

Masebo, J., & Nyangwine, N. (2007). *Nadharia ya Fasihi: kidato cha 5 na 6*. Dar es Salaam: Nyambari Nyangwine Publisher.

Mauya, B. (2006). *Semi: Maana na Matumizi*. Dar es Salaam: Taasisi ya Uchunguzi wa Kiswahili, Chuo Kikuu.

Mlacha, S. A., na Wenzake (1984). “Istilahi za Fasihi” katika Mansoko D. L na Mdee J. S (Wah), *Mulika* na 16. Dar es Salaam: Taasisi ya Uchunguzi wa Kiswahili.

Moonriver (nd), Kanga, Kikoy, Sarong, Kanga Pool and Beach Wear. Kanga History Retrieved April,25, 2010 from [www.moonriver](http://www.moonriver).

Msokile, M. (1992). *Kunga za Fasihi na Lugha*. Dar es Salaam: Education Publishers and Distributor, Ltd.

Mulokozi, M. M. (1996). *Utangulizi wa Fasihi ya Kiswahili*. Dar es Salaam: Chuo Kikuu Huria cha Tanzania.

Mulokozi, M. M., & Kahigi, K. K. (1979). *Kunga Za Ushairi na Diwani Yetu*. Dar es Salaam: Tanzania Publishing House.

Njogu, K., & Chimerah, R. (1999). *Ufundishaji Wa Fasihi: Nadharia na Mbinu*. Nairobi: Jomo Kenyata Foundation.

Njogu, K. (2006). “Fasihi Simulizi na Nadharia ya Kiafrika” katika Njogu K., Momanyi, C na Mathooko, M (wah.) *Fasihi Simulizi ya Kiswahili*. Nairobi: Twaweza Commonication na CHAKITA-Kenya. Kur 1-10.

Okpewho, I. (1992). *The Oral Perfomance in Africa.* Ibadan: Spectrum.

Othman, S. Y. (1997). “Kanga Names and Women’s voice” Paper presented in kenya, Mombasa July 7-9.

Robson. C. (2007). *How to do a Research Project: A Guider for Undergraduate Students.* Cariton Victoria: Black well Publishing.

Maulid, S. (2018). *Ongezeko la Talaka Zanzibar Lachangia Vitendo vya Udhalilishaji*. <https://zanzibarleo.co.tz>.

Senkoro, F. E. M. K. (1982). *Fasihi.* Dar es Salaam: Press and Publicity Centre.

\_\_\_\_\_\_\_\_ (1988). *Ushairi, Nadharia na Tahakiki*. Dar es Salaam: Dar es Salaam Univeristy Publisher.

TUKI (1981). *Kamusi ya Kiswahili Sanifu.* Dar es Salaam: Taasisi ya Uchunguzi wa Kiswahili.

\_\_\_\_\_\_\_ (2001). *Kamusi ya Kiswahili*–*Kingereza.* Dar es Salaam: Taasisi ya Uchunguzi ya Kiswahili.

\_\_\_\_\_\_\_\_ (2002). *Fasihi Simulizi ya Mtanzania: Vitendawili.* Dar es Salaam: Taasisi ya Uchunguzi Kiswahili.

\_\_\_\_\_\_\_ (2004). *Kamusi ya Kiswahili Sanifu; Toleo la Pili.* Dar es Salaam: Taasisi ya Uchunguzi wa Kiswahili.

Wafula, R. M., & Njogu, K. (2007) *Nadharia za Uhakiki wa Fasihi*. Nairobi: Jomo Kenyatta.

Zawawi, S. (2007). “Khanga: The cloth that speaks.” Retrived April, 29, 2010 from [www.watatu.se/product/info.php](http://www.watatu.se/product/info.php).

# VIAMBATANISHO

**KIAMBATANISHO NO.1**


**MAJINA YA KANGA**

1. Aliye juu mngoje chini
2. Cha bwana hakiombwi
3. Subira yavuta kheri
4. Usione nasinzia usemayo nasikia
5. Sitopoteza muda wangu kwa kujibizana na wewe
6. Asiejua siri yangu asichunguze maisha yangu
7. Zimwi likujualo halikuli likakwisha
8. Chokochoko mchokoe pweza binaadamu hutomuweza
9. Hunibabaishi maana huna lako jambo
10. Mimi natunzwa wewe kuguu na njia
11. Pilipili iko shamba wewe yakuwashia nini
12. Usijaze masusu kwa mambo yasokuhusu
13. Mola nipe Baraka nipate ninachotaka
14. Kila uonalo wasema na hili pia kaseme
15. Mimi ni wako mwengine hatotokea
16. Nimepata faraja mungu amenipa daraja
17. Nakupa kwa furaha zawadi yangu pokea
18. Usinione nakonda ukazani kwetu sili
19. Raha ya mume muwe wane
20. Alaa kumbe
21. Nimestahamili tabu kupata si ajabu
22. V.I.P mimi nafasi yangu
23. Muyaseme kwa udhati kusingiziwa sitaki
24. Apewae hapokonyeki
25. Wajigamba una nini
26. Tahadhari na mwiko wakati wa kupakua
27. Kiumbe mzito
28. Kasheshe unaijua au unaisikia
29. Mimi ni jabali changarawe sizijali
30. Mwajenga nyumba zenu hamzitii penu mutasema wapi vichakaa vyenu
31. Bure unajipa dhiki kujikwaa na vizingiti likukeralo ni lipi
32. Malipo ni duniani, akhera kwenda hesabu
33. Utajiju
34. Haki haizami huelewa
35. Haki ya mtu haipotei
36. Usimuonee wivu jiorani
37. Mimi wako mwengine hatotokea
38. Laki si pesa
39. Tushuke shambani
40. Waringa nini jirani faida ni ya Fulani
41. Hodi ya mume wangu yamaliza uchungu wangu
42. Mungu mkubwa
43. Sina sifa ya jinni kumpenda asonithamini
44. Nakupenda
45. Tulia tuishi wazuri haweshi
46. Wazuri haweshi
47. Ukimnunia jirani uombe chumvi kwa nani
48. Usimuogope mbwa mwenye meno muogope jirani mwenye maneno
49. Mbaya halisi na mwema hakosi
50. Mtaka cha mvunguni sharti ainane
51. Umefulia (simo)
52. Kijua ndio hichi usipouanika utaula mbichi
53. Furaha yako ni yangu
54. Tunaomba salama
55. Cha mvunguni
56. Tulia tuishi, wazuri haweshi
57. Wazuri haweshi
58. Sitomuacha wangu kwa maneno ya mitaani
59. Sitopoteza muda wangu kwa kujibizana na wewe
60. Si kumroga wala sikumchawia bali kanipenda tabia
61. Aso mtu ana mungu
62. Siri ya nyumbani usiitoe njiani
63. Maisha siri
64. Pita na zako
65. Ni kweli lakini hayakuhusu
66. Bure mnafedheheka mwenyewe ameniweka
67. Ni hili au na jengine
68. Si mzizi ni bahati yangu
69. Nimechomeka kisu na mpini hata mukisema iwe nini?
70. Nina weye tu
71. Umeula na chua kwa uvivu wa kuchagua
72. Chokochoko acheni mnalotaka fanyeni
73. Tukia tuishi wazuri haweshi
74. Kipi cha kunganagania hutakiwi timua
75. Usimnunue sisimizi sukari haimalizi
76. Namcheza mwanangu kwa raha zangu
77. Palipo riziki hapakosi fitina
78. Hata ukinisukuma wa mbele harudi nyuma
79. Amenitunza ndio maana napendeza
80. Mungu atupe kjila kheri
81. Tunaomba salama
82. Jipe moyo utashinda
83. Ukijali tutakujali usipotujali potelea mbali
84. Maisha siri
85. Palipo na wabaya na mwema hakosi
86. Sina jena najua mengi sana mtasema
87. Usinifumbe kwa mafumbe ya kanga kunifumbia
88. Omba yarabi salama tulienzi pendo letu
89. Bibi ukunae nazi nywele zako zipo wapo
90. Lima juali ule kivuli
91. Komamanga la kizimbani usimpe jirani
92. Bure munajipa dhiki kujikwaa na vizingiti linalowakera ni lipi?
93. Hata mkinisema daima tutapendana
94. Bora adui shetani kama adui kiumbe
95. Ukiwa tapeli maisha yako utafeli
96. Kila uonalo wasema na hili pia kaseme
97. Hata ukinisukuma wa mbele harudi nyumba
98. Sema nao cheka nao, kusema ndo kazi yao
99. Usilolijua litakusumbua
100. Nilijua roho zitawauma
101. Ukijua la mwenzio na lako lishajulikana
102. Lamnyonge haliendi joshi
103. Kaupande kwenye mawe komba kaambatana nawe
104. Ukiona vyaelea ujue vimeundwa
105. Ndege itatua au kiwanja kimejaa maji
106. Bora utajiri wangu kuliko utajiri wa mwezangu
107. Mtaka cha mvunguni sharti ainame
108. Mungu mkubwa
109. Jasiri haachi asili
110. Mungu atosha
111. Penye wengi pana mengi
112. Umoja ni nguvu
113. Mimi ni jabali changarawe sizijali
114. Aliye juu mngoje chini
115. Cha bwana hakiombwi
116. Huna jambo huna mambo sanamu la michelini
117. Kukupenda sichoki ingawa hunithamini

KIAMBATANISHO NO 2

Picha za kanga chanzo kwa watafitiwa

****

****

****

****

****

****

****

****

****

****

****